text:
Rabu, 17 Juli 2013
DONGENG SUNDA
* 1.Hayam Kongkorongok Subuh.* Kacaritakeun jaman baheula aya Oray Naga geus lila ngalamun hayang nyaba ka kahiyangan. Unggal isuk eta oray teh osok dangdan mapantes maneh. Tapi keukeuh teu ngarasa ginding lantaran teu boga perhiasan, mangkaning arek ngadeheus ka Dewa. Sanggeus mikir manehna inget ka sobatna Sakadang Titinggi, maksudna arek nginjeum tanduk ka Sakadang Jago, harita mah Jago teh aya tandukan tuluy manehna menta di anteur ka Titinggi. Sanggeus amprok dicaritakeun sakabeh pamasalahan Naga ka Jago. Maksudna mah nginjeum tanduk ka jago, engke dianteurkeuna deui ku sakadang titinggi cak sakadang naga. Hayam jago teu nembalan lantaran apal jahat jeung licikna naga. Lila-lila naga ngarayu, jago oge merekeun tandukna ka sakadang naga. Ceuk naga ka jago “engke tandukna dibalikeun deui dianteurkeun ku titinggi samemeh balebat, lamun balebat can balik wae bisi kaula poho ngawangkong jeung dewa, anjeun mere tanda weh kongkorongok sing tarik.” Geus kitu mah jung weh naga jenug titinggi the arindit. Isukna samemeh balebat hayam jago kongkorongok satakerna. Sakali dua kali titinggi teu datang wae, terus jago teh kongkorongok sababaraha kali deui, tapi tetep titinggi teu datang keneh bae. Nepi ka brayna beurang titinggi teu datang-datang. “Keun sugan cenah peuting engke” pok hayam teh. Tapi weleh ditunggu nepi kasubuh titinggi teu datang keneh wae. Pohara ambekna hayam jago nepi ka ngancam lamun titinggi datang arek di pacok nepikeun ka paehna. Ti harita hayam jago teh tiap-tiap subuh kongkorongok sarta mun papanggih jeung titinggi sok langsung dipacok nepi ka paehna, males pati dumeh kungsi ngabobodo. Rincian Dongeng: - Judulna : Hayam Kongkorongok Subuh - Bahasana : Kasar - Palakuna : Hayam Jago, Titinggi jeung Oray Naga - Watek palakuna : Oray Naga = jahat, sok nipu, teu sukur, sok hayang nu batur. Titinggi = Daek wae di titah sanajan salah, teboga pamadegan. Hayam Jago = Babari percaya, gampang dibobodo. - Tempat/latar : Hiji tempat jaman bahela nyaeta di leuweung - Eusi/hikmah nu bisa di cokot : Ari hirup teh ulah sombong, adigung, ulah sok nipu, jiga Oray Naga. Ulah sok daek wae di titah lamun salah jiga Titinggi. Ulah gampang di bobodo bisi kaduhung, ulah gampang percaya ka jalma jiga sakadang Hayam Jago. *2.Gagak Jadi Hideung.* Kacariotakeun baheula dina hiji tempat aya oray naga keur nawu balong. Sungutna ngegel kana tangkal huni, buntutna dibeulitkeun kana pancuh tambakan beulah dieu. Awakna malang dina balong tea, tuluy di ayun keun goplak, goplak, goplak dipake nawu balong tea. Teu kungsi lila balong teh saat laukna sing kocopok loba. Jol datang gagak kadinya haritamah gagak teh buluna bodas ngeplak. Ujug-ujug corokcok weh laukna dipacokan nepi beak lauk nu baradagna mah. Ku oray sanca katempoeun gagak maling lauk, geuwat digenggereuhkeun, tapi gagak kalah beuki ngahajakeun. Atuh oray ambek sebrut bae diudag gagak teh. Gagak teh hiber ku orany diobrot, gagak teh bingung da diberik wae sieunen katewak. Kabeneran aya nu keur neuleum, gebrus bae gagak teh asup ka jero pijanaan. Atuh ari muncul deui teh geus lestreng . Barang jol oray sanca teh panglingeun, da jadi hideung lestreng. Pok weh oray sanca nanya, “mahluk hideung maneh nempo sakadang gagak teu bieu liwat kadieu?” Gagak teh sorana digedekeun, ngomongna oge basa Betawi, da sieunen katara, “Engga, gaaaa!” Tah kitu sasakalana manuk gagak buluna hideung jeung sorana gaaa, gaaaak! Rincian Dongeng: - Judulna : Gagak Jadi Hideung - Bahasana : Kasar - Palakuna : Gagak jeung Oray Sanca - Watek palakuna : Gagak = Badeur, sok daek nyopet, te bisa digenggereuhkeun. Oray Sanca = Getol, daek usaha, rajin. - Tempat/latar : Caritana jaman baheula di hiji balong nu loba laukan - Eusi/hikmah nu bisa di cokot : Ari jadi jalma teh kudu getol daekan, ulet, usaha lamun hayang bog amah kos sakadang Oray Sanca. Ulah jiga Gagak baong, haying ngenah doing embung gawe. *3.Selat Sunda Jeung Gunung Krakatau.* Kacatur jaman baheula di Pulo Jawa Beulah kulon, aya hiji karajaan anu rajana Prabu Rakata. Sang Prabu gaduh dua putra. Anu cikal Raden Sundana anu bungsu Raden Topobrana. Haritamah Pulo Jawa sareng Sumatra teh ngahiji. Kumargi Prabu Rakata parantos sepuh pisan, mangka karajaan teh dititipkeun ka putra-putrana, tur di bagi dua beulah wetan ku Raden Sundana, belah kulon Raden Topobrana. Terus Sang Prabu teh indit ngabagawan anu tempatna dibates dua nagara nu dibagi dua tea, anjeunna teu nyandak nanaon iwal guci pusaka nu dicandak. Hiji mangsa dina taun ka genep Sang Prabu teh ngadangu yen putrana parasea Raden Sundana ngarugrug karajaan raina Raden Topobrana. Sang Prabu teh ceg ka guci anu geus dieusi cai laut tea, terus indit ka medan laga kasampak dua putrana keur perang campuh atuh bendu pisan anjeunanana. Ningali ramana sumping reg weh perang liren, dua putrana langsung nyampeurkeun cedok weh nyareumbah ka Prabu Rakata kitu deui para parajuritna. Atuh dua putrana beak bersih diseukseukan pampangnaman Raden Sundana nu wani ngarug-gug nagara raina. Dua putrana anu tarungkul teh nyarek, atuh Sang Prabu teh langsung ngadeg, ceg kana guci pusaka tea. Terus cai laut anu dina guci dikucurkeun disapanjang wates dua nagara, teras guci anu tos kosong teh disimpen ditapal bates dua karajaan tea, anjeunanana indit deui ka tempat pangtapaanana. Teu lami eta bates anu tilas disiram ku cai laut teh ngajanggelek jadi selat. Nu kiwari disebut Selat Sunda. Nu mawi dinamian Selat Sunda lantaran Raden Sundana sarakah hoyong wilayah anu raina. Dugi ramana ngadamel wates nganggo guci pusaka anu caina dikucurkeun terus jadi selat. Tur guci anu disimpen dina wates teh ngajanggelek jadi gunung, nu katelah Gunung Rakata atanapi Gunung Krakatau. Tah kitu sasakala Selat Sunda sareng Gunung Krakatau teh. Rincian Dongeng: - Judulna : Selat Sunda Jeung Gunung Krakatau - Bahasana : Lemes - Palakuna : Prabu Rakata, sareng dua putrana: Raden Sundana sareng Raden Topobrana - Watek palakuna : Prabu Rakata = Arip, adil, tur bijaksana. Raden Sundana = Sarakah Raden Topobrana = Embung ditindes - Tempat/latar : Jaman baheula di Pulo Jawa belah kulon. - Eusi/hikmah nu bisa di cokot : Jadi jalma kudu arif, jujur, adil tur bijak sana kawas Prabu Rakata, ulah Sarakah jiga Raden Sundana. *4.Cai Laut Asin.* Kacatur jaman baheula aya dua jalma adi lanceuk. Nu cikal ngarana Jana, ari nu bungsu Jani. Ki Jana ka asup jelema beunghar, lega sawah lega kebon. Tapi koret, tara barang bere jeung tutulung. Tapi Ki Jani mah bari jeung miskin oge ari boga rejeki teh sok mere kanu butuh. Hiji poe Ki Jani nginjem beas ka Ki Jana tapi manan dibere malah dicarekan. Untung pamajikan Ki Jana karunyaeun. Susulumputan ti salakina mere beas ka Ki Jani sacangkir jeung lauk asin. Bari nalangsa Ki Jani balik ditengah jalan maprok jeung aki-aki awakna begang lempangna rumanggieung atu karunyaeun diajakan ka imahna. Nepi imah beas dibubur saenggeus asak didalahar bareng. Isuk-isuk keneh aki-aki teh geus pamitan. Memeh indit aki-akit teh mere jimat ka Ki Jani mangrupa lilisungan jeung haluna tina perak. “Naon wae anu dipikahyang ku ujang, sebutkeun wae bari nyebut Tutu! Tutu! Tutu!’tilu kali,” ceuk kaki-aki teh, engke tangtu haluna nutu sorangan, sarta anu dipikahayang kaluar tina jero lisung. Ngeureunkeunana lisung kudu dibere taneuh saeutik. Gancangna carita Ki Jani geus beunghar, tapi tetep resep ngabantu jeung tutulung kanu susah. Barang Ki Jana ngadenge adina beunghar manehna sirik , bari boga niat jahat hayang miboga jimat eta. Hiji peuting Ki Jana datang Ka Jani, ku Ki Jani dicaritekeun kabeh ka Ki Jana carana make lisung. Terus dibawa minggat ku lanceukna ka alas pentas. Mangsa dina kapal geus eweuh uyah Ki Jana menta ka lisung uyah kaluar uyah teh teu ereun-ereun, Ki Jana poho teu mawa taneuh. Nepi ka kapalna kelebuh teuleum. Ti harita cai laut jadi asin. Rincian Dongeng: - Judulna : Cai Laut Asin - Bahasana : Kasar - Palakuna : Dua urang adi lanceuk: lanceukna Ki Jana, Adina Ki Jani. - Watek palakuna : Ki Jana = Sarakar, koret, embung tutulung kanu susah. Ki Jani = Bageur, berehan, daek tutulung kanu susah. - Tempat/latar : Jaman baheula di hiji lembur. - Eusi/hikmah nu bisa di cokot : Jadi jalma ulah koret jeung jahat, siga Ki Jana anu tung-tungna bakal cilaka. Kudu kos Ki Jani bageur sok daek nulungan batur, hirupna jadi senang tur tentrem. *5.Kuya Ngagandong Imahna.* Jaman baheula aya Kuya imah-imah di sisi muara. Gawena ngahuma, ngahuma teh indit isuk datang sore magrib. Hiji poe Kuya keur di huma, aya hujan gede bari jeung anginan. Tatangkalan rarungkad imah Kuya oge kaapungkeun murag ka leuwi brus ti teleum. Sakadang Kuya sedih kacida, isukna manehna nyieun deui anu leuwih keker supaya teu kabawa angin. Hiji poe manehna balik ti huma, Kuya teh masak pikeun dahar sore. Sabot masak Kuya kacai heula, keur di cai katingali haseup ngebul dina suhunan imahna ku Kuya diburu tapi imah geus angus seuneuna gede nakeranan. Kuya teh ceurik. Keur kitu jol bae Monyet kolot. Monyet ngomong ka sakadang Kuya, “tong ceurik sakadang Kuya nyieun deui imah mah!” “Anu matak sakadang Monyet lain sakali wae kacilakaan imah teh bareto kabawa angin. Kudu kumaha akalnanya supaya imah awet?” ceuk sakadang Kuya! Sakadang Monyet ngajawab, “gampang atuh, ngarah imah ulah cilaka mah dibawa bae, ulah ditinggalkeun. Pek nyieun deui anu alus tur kuat ke lamun geus anggeus urang tangkodkeun kana tonggong anjeun, pantona sakira asup sirah supaya gampang ngelokeun sirah ka jero. Eta papatah teh ku Kuya diturutkeun, saenggeus anggeus prak ditangkodkeun dina tonggongna, monyet anu memenerna. Nah ti harita mah imah sakadang Kuya teh sok dibabawa bae, digagandong. Rincian Dongeng: - Judulna : Kuya Ngagandong Imahna - Bahasana : Kasar - Palakuna : Sakadang Kuya jeung sakadang Monyet - Watek palakuna : Sakadang Kuya = Getol daek digawe, gampang putus asa an, te kuat kena musibah. Sakadang Monyet = Daek babantu jeung mere saran - Tempat/latar : Baheula dihiji kebon deket walungan - Eusi/hikmah nu bisa di cokot : Jadi jalma kudu getol kos sakadang Kuya tapi tong gampang putus asa jeung tong bodo. Jeung kudu daek babantu ka batur kos sakadang Monyet.
Langganan: Poskan Komentar (Atom)


c: text/html

text:
Naskah Pidato singkat Bahasa Sunda Ngeunaan Kabudayaan
saatos kamari pribados posting tentang kebersihan lingkungan
dina danget ayena pribados bade posting ngeunaan kabudayaan,
kabudaayan tiasa tina berupa/berbagai jenis.
biasana pidato ieu osok di angge kanggo penyuluhan di sakola-sakola di desa-desa di kecamatan.
pribados salaku penulis hoyong kabantos kasadayana wargi sadayana nu peryogi contohna.
Contoh Naskah Pidato Bahasa Sunda Ngeunaan Kabudayaan
Sunda Nu Ku Urang Kedah Dimumule
Assalamu’alaikum w. w.
Ibu guru anu ku simkuring dipihormat. Teu kalangkung rerencangan sadayana. Langkung ti payun, mangga urang sami-sami muji syukur ka Gusti Nu Mahaangung, margi mung barokah sareng rohmat mantenna urang tiasa ruing mumpulung dina kasempatan ieu.
Hadirin sadayana, dina danget ieu sim kuring bade nepikeun pidato ngenaan watek budaya Sunda. Ari sunda teh asalna tina kecap su anu hartina alus anu ngabogaan unsur kana kasaean. Watek sunda anu ku simkuring dipimaksad nyaeta cageur, bageur, singer, jeung pinter.
Harti kecap sunda teh luhur pisan nyaeta gumilang. Harti kecap eta heuteu ngan dilarapkeun dina panampilan , tapi aya dina manah urang sunda sadayana. Dina kahirupan urang sunda seueur pisan kabeungharan seni jeung budayana. Salah sahijina nyaeta Tarling. Tarling singketan tina gitar suling, mimiti munculna di wewengkon Cirebon jeung Pantura jawa barat jaman Balanda, taun 1935-an.
Tarling pepek ku sarupaning kamonesan. Aya seni sarimpi, jeung tari topeng minangka bubuka acara. Pareng nincak bulan hajatan teu di desa teu di kota, masarakat rea nu nanggap tarling. Harita tarling kaitung anu pangpayuna diogan ku nu boga hajat. Mung pangaruh dangdut anu diwanohkeun dina taun 70-an ngajadikeun tarling direformasi jadi Tarling dangdut. Beuki dieu tarling klasik kadeseh ku organ tarling anu teu merlukeun modal gede. Beuki dieu kasenian tarling beuki kadesek ku kasenian modern pangaruh tina globalisasi, jiga music pop jeung rock. Seni gitar suling atawa tarling cirebonan anu kungsi dopikaresep kiwari ukur waasna . lagu-lagu taling ngan ukur kadenge dina kaset . komo sangeus ditinggalkeun ku maestro-maestrona.
Para hadirin sadayana, urang teh keudah ngiring ngamumule kasenian urang. Kasenian anu jadi kabeungharan urang tong neupi kageugeus ku kasenian luar anu ngajadikeun urang poho kana kasenian jeung kakayaan budaya sorangan.
Sakitu wae ti simkuring , pamungkasna mugi-mugi taopek sareng hidayah gubrag ka urang sadaya.
Wassalamualaikum wr. wb.
(sumber:elangajib.com)
ti simkuring di cekapkeun sakieu hela postingan mengenai
Naskah Pidato singkat Bahasa Sunda Ngeunaan Kabudayaan
baca oge :
pidato osis kapanye
ucapan selamat sore
koleksi cewe imut terbaru
Naskah Pidato singkat Bahasa Sunda Ngeunaan Kabudayaan
Naskah Pidato singkat Bahasa Sunda Ngeunaan Kabudayaan

robotstxt: allowed

filter: keep


text:
wilujeng kantun jungjunan
nu nyarita kitu datang ti sagala arah.
Tina kulawuna langit,tina tihang listrik,tina panto,tina korsi,tina netbuk.sakabehna pating gupay pileuleuyan bari ngalungkeun kembang panungtungan..pileuleuyan jungjunan..pileuleuyan
kahoyong mah ngahontal langit,
netean dangdaunan,bari pageuh nyekel kana hujan,nerekelan gunung.
Dibarengan si manehna.
Tapina mung ukur kahoyong,dalah dikumaha simanehna kawin jeung tatangga.
Dina sēahna jaladri. Aya aweuhan kadeudeuh nu ngalanglaung. Noēlan sapasang jajantung. Jeung ketugna. Nu rumegag di basisir kabingung. Sēahna jaladri. Awor jeung sēor angin kainggis. Ngangkleungkeun angen-angen. Ka tengahing umpalan karisi.
“Sēahna jaladri lain sausumeun”, ceuk Chandra. “Rēa kēnēh kikisik nu can kasimbeuh. Loba kēnēh karang nu can kakeueum. Panjang kēnēh jaman nu can kaambah.”
“Enya”, walon Thara. Halon. “Panonpoē gē kawas nu taya kacapē, geuning. Nētēan wanci. Ngudag-ngudag bangkarak mangsa. Nu nyangheuy di tungtung kulon”.
Layung. Mayungan dua jajantung. Nu sarua ratugna. Satutas rēngsē meruhkeun dodoja. “Jaladri tēh kapan nu urang, Thara. Sēahna sakamalir jeung ketug jajantung.”
kaendahan hujan nya didieu pisan,na jeroeun dada
sanggeusna kuring kahujanan duaan
parebut rebut gagang
tepi ka anteb imut pabeulit jeung silih ciwit
nu jadi payung ukur ngagelenyu,nyakseni ligarna kabagjaan
Nyieun tulisan mawa kuring ka alam anu beda,aya sugesti nyérép kana lélémbutan
Teu perlu mapay hambalan miang tina A ngajugug B,sistematika kalangkang tina diri
Anjeun ngapungkeun kahayang ka jugjugan anu pangjauhna di wewengkon impian
Siga neuteup lukisan kamuflase ,aya ku endah kekembangan dina jambangan mikro
Geugeutna nyiuman kecap rumpaka jeung ungkara,katresna panungtung kabungah
Padalisan nyingraykeun reuma,kakayon nu pasolengkrah ngawujud hiji guneman
Kuring tibelat teu weleh sono micinta anjeun.ciciren jati diri saenyana keur mikanyaah.
"Dina kaayaan sahwat keur ngagalura, laku lampah jauh tina rasa kaéra. Manéh! moal wanoh. kana bagja. kabagjaan nu hakiki." Ceuk sora spéker, di suhunan masigit. Tutunjuk kana beungeut uing. Uing. Cengkat. Ngajanteng, lila. Reueuk dina eunteung. Bluk. Tungkul......
Barang srog ka imah manehna, guru nu kasohor di sakolana, kuring diaku di ruang tamuna, manehna langsung nyuguhan ku dongeng kahebatan manehna salaku guru. " Tah kitu Yi, akang mahteu sieun, teu galideur ku omong batur, masing disebut guru tukang meres ka murid ge, pek bae, nu penting kahirupan akang taya kakurang, kaciri ieuh meureun ku ayi ?!", ceuk manehna bari muril muril tungtung kumisna. Kuring mah ukur unggeuk, teu lemek saucap ge
'' Kè..kè..ari maksud ayi kadieu aya naon?''
'' Ieu kang, sèja nganteurkeun serat ti kapala dinas ''. Solongkrong amplop dibiken, sajongjonan simpè, teu lila kumis nu baplang tèh ngulapes, beungeutna pias. Sarèrèt katempo eusi surat tèh, babacaanana ''pe-non aktif-an kerja dengan tidak hormat''
Duaan pahareup-hareup. Dua pasang panon jago seukeut silih teuteup. Gagang pedang dikeupeul pageuh. Leungeun kénca na sarangka. Luhureun kuda-kuda anu panceg. Di hiji tegalan angar nu dianginan haseup. Panonpoé ngabetrak. Hawar-hawar sora gagak. Simpé.
Dua satria pahareup-hareup. Taya nu usik. Lantaran pada-pada surti yén obahna awak séwang-séwang geus tanding detik. Ukur silih intip. Silih taker kakuatan. Silih teguh itungan. Kuda-kuda angger panceg. Gagang pedang dikeupeul pageuh. Leungeun kénca na sarangka.
Beurang ilang. Hawa cipruk disaput ibun. Béntang baranang. Dua satria anteng pada-pada maca getering rénghap jeung sorot panon lawan. Taya nu usik najan saeutik. Lantaran salah usik saeutik hartina pati. Antukna angger lir mimiti. Kuda-kuda tuluy panceg. Gagang pedang dikeupeul pageuh. Leungeun kénca na sarangka.
Hawar-hawar gagak. Séor angin. Sora insékta. Kongkorongok hayam. Balébat di wétan. Peuting peuray. Tapi dua satria taya nu murwa mesat pakarang tiheula. Duanana pada-pada silih dago panarajang. Kuda-kuda teu weléh panceg. Gagang pedang dikeupeul pageuh. Leungeun kénca na sarangka.
Masing tatanya kasasahe oge:" Meja Mah Beda ".
Satria panengah Pandawa, Dipati Arjuna, playboy ti Madukara nu dipikaasih ku para dewa Jonggringsalaka socana neuteup seukeut rakana, Dipati Karna. Tegal Kurusetra ngadadak angkeub ku mega-mega kulawu sapertos nu ngahaja ngahalangan sumiratna Batara Surya. Dipati Arjuna ngarenghap, ras emut ka nu janten raka misanna, Batara Kresna, emut kana wejangannana. "Yayi, sing emut, Kakang teh apanan nu kasebat ajal tea malihanan kasebat ancurna jagat wawayangan. Sing emut Yayi, nya aranjeunna nu ngadeg payuneun Yayi, nu kasebatna Kurawa putra Uwa Destarata saleresna tos dipateni ku polahna nyalira ku cara ngalangkungan karmana, nya yayi pisan nu janten cukang lantaran palastra Kurawa..." saur Batara Kresna, estuning daria. Dipati Arjuna ngarenghap bari neuteup wadyabaladna nu campuh bitotama, lajeng neuteup para Kurawa nu pinuh ku kaceuceub. Lalaunan Dipati Karna neak kana kareta perangna nu dikusiran ku Batara Kresna, seja makalangan numpes angkara murkana Kurawa.
Putra pulung kusir Adirata sareng Radha neuteup seukeut nu janten rai saibuna, Dipati Arjuna. Ras emut kana jangji ka nu janten Ibuna, dewi Kunti Nalibrata, waktos harita kedal ucap dina soanten nu teu kinten nalangsana:"Jeng Ibu, pamugi salira teu janten hariwang, bada perang putra Ibu tetep lima, naha jeng putra nu perlaya atanapi yayi Arjuna nu palastra...." Waktos harita nu janten Ibuna mung wasa ngarenghap bari ngeclakeun cisocana. "teu kedah hariwang, bongan salira nu nangtoskeun takdir nu janten putra, kalepatan bihari tangtosna kedah nincak dina kecap pasti, naha Karna atanapi Arjuna nu kedah perlaya di Tegal Kurusetra..." Dipati Karna nyariosna dareuda bari neuteup nu janten ibuna.
Poek mongkleng neuteup langit dayeuh Jakarta, cilak-cilak cika-cika hiji-hiji ninggalkeun ktunggaraan, lebah dieu nujadi cukang lantaran, kacapangan papagon dayeuh.
Getih ngampar disatengahing alas puseur dayeuh...suituncuing ngagelik teueurun-eureun.
Sangkuriang, geus leuwih tilu bulan teu maliré kana kacapé. Ngagedok nuaran kai, terus dikunjal ka alun-alun Bandung, teu maliré anu nyaram, teu paduli ku anu nganaha-naha. Bérés nuaran jeung ngunjal kai anu sakitu mentung méh minuhan alun-alun, gedok deui meulahan jeung motongan golondongan kai.
Sataun campleng, jleg di tengah puseur Bandung ngabagug hiji parahu anu kacida gedéna. Béja pabéja-béja anu dibéjakeun deui ka unggal jalma, yén moal lila deui kota Bandung bakal balik ka asal, ngajadi dano. Sangkuriang ngahaja nyieun eta parahu, sabab meunang ilapat yén puseur Bandung bakal kakeueum ku cai, dalah saterusna ngeueum tatar Sunda sakabéhna....
Ngan, jaman kiwari mana teuing aya jalma anu percaya kana ilapat?
Regeyyeng,"di garotong ku opatan bangun nurusuh pisan,"Bawa karumah sakit nu deukeut,"ceuk salah saurang nu ngagotong, getih geus maseuhan kana awakna, bari humarurung gegerungan, Anjog ka rumah sakit,sok,dina blankar bari di surung semu nyigcrig muru ka ruang ICU,kabeneran Dokter keur aya,lalaunan dokter mukakeun lawon nu geus baseuh ku getih,"Astagfirullohal a'dziim,"Dokter olohok bari gogodeg,ningali "Larangan" eta lalaki sapat nepi kana puhuna," Kumaha ieu kajadianana",...? ceuk Dokter nanya kanu ngagarotong,"numawi Dok,,"ieu teh di tek teuk ku Istrina," Astagfirulloh,"ceuk Dokter ,teu eureun istigfar bari nyusutan getih nu teu saat saat,tina "Larangan",eta lalaki.
Rasa. Cinta. Asih. Ti menit. Jam. Poé. Minggu. Bulan. Taun. Welasan taun. Pating kulinting. Di buruan. Beurang kapanasan. Peuting kaibunan. Kuru aking ngajangjawing. Gering nangtung ngalanglayung. Asa beurat léngkah. Pira mukakeun panto. “Naha?” cék Rasa, “Urang téh rék salilana nyidem karep?” mencrong. Cinta ngungun ngangluh. Asih ngalumburuk. Teu wasa. Nahan. Panto sok maling rérét. Keukeuh maranéhna cangcaya. Sok sieun. Panto teu ngidinan maranéhna asup. Kasieun. Karémpan. Kahariwang. Nyasaak; Rasa, Cinta, katut Asih. Maranéhna silih rangkul. Lara ngaronghéap. Ngagunasika; Rasa, Cinta, Asih. Nu teu kungsi bisa muka. Panto Haté. Tiluanana gering parna. Panas nyebrét. Ngalémpréh. Hujan mupuas. Angin ngajebéngan. Teu bisa mukakeun panto. Teu manggih tempat nyiruruk. Beuki parna. “Boa urang palastra?” humarurung. “Modar siah!” Nalangsa nyentak. Habek. Nampiling. Jebréd. Neunggeul. Nu teu walakaya. Tiluanana kokosodan. “Lebok!” Tunggara nulak cangkéng.
honcéwang. rénghap teu weléh dikukuntit kapanasaran. kamelang ngalungkawing. lir garing angin nu saban poé marakayangan mairan rasa bayeungyang. hayang niis. merenahkeun pikir. ngalelemu tagiwurna haté. jalan nanjak nawu késang. batu-batu taringgul. léngkah panceg muru gunung. asup ka guha. nyelegon. aya tiis nyumarambah. susuganan aya nu kasungsi tina ieu diri. susuganan aya nu kasingkabkeun tina harénghéngna kaayaan. tina rupaning rusiah kahirupan. sawangan leupas tina kadalina. “baca!” aya sora teuing ti mana. bulu punduk ngadadak muringkak. “baca ku anjeun!!” beuki tandes. “kapan kuringmah jalma bodo.” najan ngadégdég, teu burung kaluar ucap. “baca kalawan hiji asma nu ngayuga. nu maha sagala!” sakujur awak ngageter. pangacian paburencay.
Dua pélor nu nembus dada, ngaburialkeun getih maseuhan sakujur awakna. Nangtung rumanggieung ngumpulkeun sésa tanaga, dipuseurkeun ka leungeun katuhu nu pageuh nyekelan bedog. Belesat bedog dipangpéngkeun satakerna, nyirorot muru beuheung Briptu Juno. Briptu Juno nu teu nyangka, reuwas nakis bedog ku leungeun nu masih nyekelan péstol. Ngan sakeclas leungeunna buntung, tungtung bedog ngulawit nyabet urat beuheung.
Di saung jangkung Ratna nangkeup tihang bari imut, nyerangkeun dua layon kabogohna nu guyang getih.
dihareupeun nana ngahunyud kenteng ngentep waktu kuring nyampeurkeun ka Mas Naryo urang Trenggalek nu katempo bangun ripuh naker.."Mas ko kaya bingung ..kelihatan lemes lagi" ceuk kuring nyampeurkeun .." La gimana ga Lemes Mas.Gun yg diatas belum memberikan waktu buat saya untuk istirahat. toh ".."Ya yg sabar ya Mas" ..kita kan ditakdirkan berusaha..yg diatas pasti kelak memberikan kebahagian" ceuk kami ngalelemu.Teukungsi lila celengkeung teh aya nu ngagorowok ti lebah suhunan Imah.." Mas Naryo..!!! eta kenteng buru-buru alungkeun..kalahkah ngobrol we aya gawe teh " !!!..
Lebah dinya pisan sétan-sétan pésta téh. Ngaruyup salapan botol getih. Malaikat nu beberesihna, ku réwuan galon cimata. Hanjakal, beureumna teu daék limpas.
rebuan taun katukang di suku gunung cikuray aya hiji padepokan. Murid nu ngan saurang teh hiji mangsa dipecak elmu ras clok. Kudu bisa mindahkeun gunung. Si murid nyacapkeun jampena, ngan salah ngucapkeun pasir jadi mesir. Teu lila jleg we piramid ngajegir. Ki guru gogodeg, teu nyangka elmu muridna geus asak: bisa mindahkeun gunung aneh nu duka ti mana.
Isukna di mesir, aleutan rahayat nu mawa layon Fir'aun geus nepi ka luxor. Kabeh helok jeung bingung. sakrofagus kudu kamanakeun, da piramid pikeun neundeuna leungit!
Nya didieu, di Tegal Kurusetra, bitotama nu geus lila katunda bakal campuh parebut nagara antara Pandawa jeung Kurawa, perang dua turunan Bharata nu geus diramal ku para dewa jauh ti memehna. Bau hangru mimiti melenghir kamamana, ka unggal madhab, teu kasawang kumaha tumpang tindihna nu perlaya bari kapoe ku mentrangna panonpoe nu ngarerab unggal poe......
Gadis desa ngirim surat, anu eusina teh ngajak ameng jajan baso urat. Tapi nu kaimpleng ku simkuring, naha suratna barolong, bari bahasana ngagorolong, jiga cai kiruh dina gorong-gorong. Teu merenah, jigana ngadamelna nganggo urat oge. Ditambahan ku sarat, kudu mawa motor opat tak. Naon hubungana? Kalah matak cangkeul tak-tak, mun dipikiran mah insyaallah matak botak.
Poé éta. Cacap ngadago-dago. Taneuh leyur katinyuh cimata langit. Seuseukeut hujan ngarungrum jarum detik jeung menit. Maralak na luhureun hateup halteu. Anjeun datang ngasongkeun imut. Iris miis kana haté nu ngararas. Lir kalakay muntang dina sela-sela régang.
Payung kembang pulas bungur ditampa. Jadi tamba nyeri beuheung sosonggéteun.
Aya rasa asih milu ngiuhan na handapeun payung bungur. Ngiclik satukangeun.
Peuntaseun jalan. Anjeun ngarandeg. Ukur wasa ngusap taktak. “Hatur nuhun, Kasép..! Sawios teu kedah diangsulan..!” Anjeun imut leleb. Nanawarkeun deui payung bungur ka sakur nu kapegung di jalan.
“Anteurkeun ka Nyi Ratih, Won!” Pa Ulis mikeun bungkusan ka Awon. Nu dititah gasik indit. Umat-imut sajajalan. Kirang saeundan, kitu ceuk batur salemburna. Awon imut basa nyampak Nyi Ratih keur digaléntor ku Pa Kulisi. Nya kitu, Awon ukur umat-imut basa dina hiji mangsa dicalukan ku Pa Kuwu. “Daék kawin ka Nyi Ratih?” Pa Kuwu nanya. Awon imut. Der. Dikawinkeun. Puguh wé, Pa Kuwu, Pa Ulis, Pa Kulisi, saparakanca, dumadak ngaremplong haté. “Héésna tong di dieu!” Nyi Ratih ngagebés ti kamar. Awon imut. Saban peuting Awon ngagolér di dapur. Saban peuting Awon mireng sora nu ngumbar birahi. Lima bulan ti tas kawin, Nyi Ratih geus ngalahirkeun. Awon bagja jadi bapa. Hiji peuting, Awon ngayun ambing orok nu kakara dicukuran. Deudeuh. Ti kamar, kapireng sora hah-héh-hoh, sora dipan rerekétan. “Ujang sing cageur, sing bageur, nya?” ceuk Awon bari imut. Nompo kana ceuli orok. Orok ngarenyu. Semu imut. Nu di kamar beuki mijah. Di langit, purnama sumedeng ngempur.
Di sisi tegal siawat-awat Kurusetra, Arjuna ngahuleng ngaragameneng, bingung kedah kumaha mayunan musuhna, lebah dadana aya kaguligah nu awor sinareng gemes. "Jagat Batara...kunaon wanoja bet kedah ka medan laga...." gerendengn Arjuna bari neuteup Srikandi nu tandang makalangan, wanoja nu geulis kawanti-wanti nu tos sah janten garwana. Socana neuteup Srikandi teu ngiceup-ngiceup. Arjuna ngarenghap aya rasa teu tega ka nu janten eyangna, Resi Bhisma, nu tangtosna ge moal ngalayanan kagagahan wanoja. Arjuna ngarenghap bari kerung bingung. Di uwung-awang lebah mega-mega malang dewa-dewi nyakseni nu campuh bitotama. Para Brahmana di padepokannana nyeungeut menyan, husu muja para dewa bari ngagereyem ngadoa pikeun kasalametan Pandawa.
“Diemut deui neng, bilih hanjakal…,” cenah “nu sanes mah pahoyong-hoyong tiasa nyarengan bapa meh tiasa janten PNS, neng mah kalah alim.”
“Wios pa nu sanes mah, abdi mah teu hoyong…” jawab kuring bari rada reuwas dipangloh kitu teh.
“ Jadi Neng teh nolak kasempetan?” Nyaritana geus mimiti rada heuras, “Neng teh nolak bapa? Bapa teh asda hiji neng, hoyong damel di pemkot mah gampil, keun tanggung jawab bapa eta mah. Nu penting mah neng daek jadi istri bapa …”
“Nuhun kana pangangkenna, mung abdi moal robih pamadegan…” cek kuring ngayakinkeun, “Bapa teh gaduh kalungguhan, naha teu isin kitu ku nu sanes? Ku sobat abdi nu janten staf Bapa di kantor?”
“Oh keun si eta mah… isuk pageto urang mutasi ka bagean lain.”
“Ulah dicacandak atuh nu sanes mah, da anjeunna mah teu terangeun nanaon…”
“Pokona bapa tulungan, bapa geus sataun misah ranjang jeung ibuna…..”
Klasik. Kuno. Alesan nu teu kaharti. Hah dasar nurustunjung. “Eta mah rumah tanggi Bapa, abdi mah teu ngiring-ngiring…” jawab kuring.
“Jadi neng teh nolak kahayang bapa? Hmm…. Tungguan we lah…. Kieu-kieu ge bapa teh pajabat Neng. Asda hiji.” Cenah bari terus ka luar ti ruang tamu. Gebrug nutupkeun panto ditarikkeun.
Kula teh Karna nu gumelar jadi tumbal wanoja bari tega ngasupkeun kula kana kandaga nu kabawa palid dina angkleungan walungan Gangga. Nya kulantaran Kurawa harkat martabat kula kajait jadi adipati di Awangga, pikeun mulang tarimana, kula iklas gumusti ka Kurawa, jiwa raga pikeun ngabela angkara, itung-itung males budi alatan Kurawa nyicikeun amisna madu ka jero raga bari neundeun mahkota lebah mastaka. Duh ...Arjuna hampura kula, kula lanceuk andika jangji moal siirik alatan andika dipikaasih ku para dewa, moal siirik mun pangeusi dunya muja-muji salira, lantaran usik malik urang aya na pangawasa dalang, sabab urang ngan saukur wayang nu satia kana kodrat jagat wawayangan
Nangtung ti cikampek nepi ka cileunyi, lumayan karasa cangkeul. Waktu di Cileunyi loba nu turun, atuh kuring rikat pisan diuk di gigireun hiji lalaki. "Punten ah!", cekeng teh. "Mangga! Bade ka Garut?".
"Muhun!"
"Abdi ge bade ka Garut, aya bisnis jaket"
"Oo...h" Kuring sabenerna mah hoream ngaladenan ngobrol, cape balas nangtung, jeung na deui tunduh meni asa hayang reup wae ieu panon. Tapi manehna ngajak ngobrol terus, ti mimiti masalah pulitik, sakola, nepikeun masalah agama khususna masalah poligami alias nyandung.
"Ari Teteh satuju henteu kana poligami?"
"Nya teu tiasa nyarios satuju atanapi henteu, da eta mah hukum Allah anu kedah diimani. Nya upami urang Islam mah teu aya kecap teu satuju kana hukum Islam".
"Tah upami kitu mah atuh satuju upami caroge Teteh poligami?"
Meni asa aya nu neunggar kana dada, asa eungap, aya rasa anu teu puguh dina dada. Tapi kuring nyarita kieu:
"Ah alim, abdi mah teu satuju!"
"Pan eta teh hukum Allah?"
"Kapanan ari poligami mah henteu wajib, ngan saukur mubah. Naha Akang nyarios kitu? Akang bade poligami?"
"Muhun, tapi gagal."
"Naha Akang tos teu cinta ka istrina?"
"Masih cinta, tapi Akang ge aya rasa cinta ka nu sanes. Akang alim pipirakan sareng manehna, tapi Akang ge hoyong ngahiji sareng nu hiji deui".
Beus nu ditumpakan asa jadi poek, rasa di dada nambah ngaguruh diadu jeung sora mesin. Kriiiiiiiiiiing sora HP disada, kadenge sora manehna,
"Assalamu'alaikum Ummi, dah sampai mana? Hati-hati ya Say, besok cepat pulang lagi ya, Abi kangen......!", ehm.....sora nu jadi obat........!
Sabada ngawangkong jeung Bu Nova di tempat parkir, kuring maksakeun nyetater motor.Ari Ibu-ibu nu make cindung bulao ka mana? Kuring teu wawuh, tapi ngungkug ka imah Ade nu jaga sakola? Naha sarua make motor? Naha ‘ortu’ teh rek naon sore-sore? “Asa maruringkak bulu punduk,” pikir kuring. Reg deui eureun di tungtung gang. Duh, nalangsa, hujan angin beuki tarik, lir ditamplokkeun ti langit. Panon mencrong kana ubin buruan sakola, cihujan awor jeung cai saweran, tarik naker, siga walungan.Ras inget ka imah, palangsiang Si Bungsu lapareun. Najan budak maju ka bujang, ari ka anak teu weleh cuscos, sieun itu sieun ieu. “Sabar anaking, ieu mamah keur ngiuhan,” noroweco di jero hate. Ret deui ka kaler, ka pipir masjid, gening masih aya Bu Hajjah keur menerkeun cindung kayas, asa rada tenang. Lila oge kuring nangtung, tapi naha Bu Hajjah teu turun-turun. Palangsiang terus ngawangkong, lantaran mobil dunungan aya keneh di palataran sakola. Kuring teu sabar, kajurung ku keueung, hujan-hujan ninggalkeun parkiran anu simpe.
Isuk keneh kuring ka sakola, biasa bari ngariung balakecrakan, aya combro, goreng tempe,leupeut jeung pisang goreng, oge sacangkir “White Coffee”.Nikmat pisan bari ngopi terus ngawangkong. Bel disada, nu ngawangkong bubar. Pikiran can jejeg sanggeus apal tina obrolan yen Bu Hajjah kamari teu kungsi shalat Ashar di masjid. Anjeuna disampeur ku carogena, langsung ka luar sakola sabada turun ti mobil Pa Haji Apip. Saha deui anu nembongan di pipir masjid ? Piraku sapoe ieu nepi ka saopat-opat? Piraku bisa ngobrol? Teu kahontal ku akal.
Paralun. Taya karep mibanda. Da keur saayeuna mah leuwih ti cukup. Ngan sok bisi matak jadi rungga keur saréréa. Numatak hayang puguh beureum hideungna. Eta gé pédah dibéjaan ku kuwu Muksin. "Jang, bisi matak jadi dosa da baheula Uwa jadi saksina. Imah nu dieusian emang hidep ayeuna sabenerna imah bapa hidep almarhum. Harita basa kolot hidep kacilakaan nepika hanteuna, sadudulur sapuk éta imah dieusian heula ku Mang Haji. Pan harita hidep ololého kénéh. Bisi rék dipénta, jung geura nyarita" kitu omongan kuwu Muksin. Harita can dibéré kawani nyarita ka Mang Haji. Loba tinimbangan. Ayeuna wé pédah ningali Mang Haji geringan. Sieun teu kaburu. Hanjakal basa omongan kuwu Muksin ditepikeun, anjeunna teu narima. Kalah nyarita nu lain-lain. Kalah loba omongan nu teu pikangeunaheun. "Teu sawios atuh Mang, ieu mah nyacapkeun kapanasaran" ceuk kuring bari amitan. Harita kedal tina haté mun éta imah hak kuring, diridokeun keur Mang Haji sakulawarga.
Kahatur,
Mamah sareng Papah
“Mah, Pah… Iraha atuh badé ngalongok téh? Hapunten Aa sareng Adé, nya…abdi duaan kedah lebet penjara deui. Tapi di penjara ieu mah geuning seueur réncang, ngarajak ameng. Sipirna gé seueur pisan, jabi balageur. Benten tebih téh sareng di penjara nu sateuacanna. Aa sareng Adé mah, alim uih deui ka penjara nu kamari, ah. Sesah bobo, kirang emam. Sanaos sipirna mung duaan, tapi …. iiyy, garalak! Sahaok kadua gaplok. Tuh, geuneuk sareng bareuh tilasna, araya kénéh. Ieu mastaka Aa gé sok aya karaos kénéh balideg. Tilas dibabuk ku popongkolna. Pami Adé mah, ayeuna téh sok gegebegan teu puguh. Mah, Pah… Iraha atuh badé ngajemput Aa sareng Adé?”
Salam baktos,
Aa sareng Adé
****
“Anaking, Mamah jeung Papah nu kudu ménta hampura mah. Hampura, can bisa ngalayad. Diréktur RSJ-na can méré idin. Hampura Mamah jeung Papah, baheula nu jadi Sipir Penjara-na.”
"Apa, saur Nini upami mulih meser peuyeum nu rada beyek," kitu unina SMS ti anak kuring. "Mangga, tapi Apa dongkapna rada sonten da bade ka rerencangan heula, aya peryogi" jawab kuring ku SMS oge. Padahal mah rek neangan duitna, da aya ge ngan kari keur ongkos balik wungkul. Unjam-injeum kaditu kadieu lebeng teu meunang, da batur ge sarua teu bogaeun, keur ahir bulan kieu atuda. Duh, kumaha nya, jaba ninina barudak teh keur udur rada wales. Barang datang ka imah, pamajikan ngaharewos nanyakeun peuyeum; dijawab ku harewos deui. Kuring tamada ka Ema bari ngabohong, yen tukang peuyeumna teu aya nu dagang; ke enjing mah sugan daragang, cekeng teh. Jam 3 janari kuring diguyah-guyah ku pamajikan, "Pa, itu heula Ema kumaha?" Korejat hudang, langsung nyampeurkeun pangebogan Ema. Anak kuring siraheun Ema bari rambisak, "Pa, Nini tos teu aya..." Awak leuleus taya tangan pangawasa. Duh, hapunten abdi, Ema, jadi anak teh can pernah nyenangkeun nu jadi indung. Teu pira hayang peuyeum ge teu kacumponan.......
Neng Inong anu jenong putra Ceu Popong, tangkal doyong sisi situ Cigayonggong wetaneun kebon terong Haji Odong paranti baheula urang ngawangkong jeung murak kadongdong kiwari geus jadi gedong sigrong, pangeusina sarupaning meong, bagong, keong , bangkong, papatong jeung ucing garong anu borongongong. Maranehna sok ngabarohong, sok baredegong sok abong-abong, sok silih toong, pasorong-sorong bari patonggong-tonggong. Lamun melong matak titajong, lamun ngomong matak nyeuri genggerong, lamun nolongkrong matak varises.
Crooot! Bisul nu ngajentul saminggu leuwih na kélékna téh ku indungna tuluy dibucatkeun sateker kebek. Lain ngajerit deui, bakating ku nyeuri, manéhna nepi ka kapiuhan, teu daya teu upaya, ngalempréh na lahunan indungna. Demi pamajikanana? Nempo salakina kitu téh, kalah ka seuri ngagakgak siga nu ngenah. Enya, mitoha mana sok nu teu keuheul nempo kalakuan minantu samodél kitu? “Cik atuh Ratna, manéh téh éling henteu? Salaki ripuh kieu kalah ka diseungseurikeun! Lain bantuan mah!“ Ceuk indungna, semu molotot. Laju mayang manéhna nu baloboran ku nanah jeung getih ka sisi balong. “Antep wé lah Mah, Tuman” Témbalna teu euleum-euleum. “Naha siah?” Ceuk indungna deui, némpas. “Asa minculak-minculak teuing minantu téh!” Ngomong kituna téh bari nulak cangkéng. Muru minantuna, nu ti tadi anteng ngoprék Blackbérry. “Ah, bongan wé Mah, baheula Kang Kosim kungsi ngomong kieu: wani bisul tah cenah dina kélék, mun aing salingkuh! Ari ieu?” Témbal minantuna teu kireum-kireum.
Serat salira wengi tadi tos katampi. Eces pisan siga tembang. Kira-kira jam 7 peuting eta surat dianteurkeun ku dua jelema anu jangkung badag. Amplopna jeung kertasna nyacas bodas. Terus make tulisan RESMI jeung cap .........KPK. Tulisanana diketik make komputer lain tulisan leungeun....eusina teh SELAMAT ANDA MENJADI TERSANGKA KORUPSI. Dasar jelema teu boga cedo.manehna nepungan wartawan teu pati lila daratang jul jol ka imahna. terus ditanya ngaler ngidul ngeunaan kasusna...JAWABAN NO COMENT. Bari imut seuri......
Kanggo KORUPTOR - KORUPTOR WILUJENG dicerek we ah da bonganna atuh.
Budak begang kurang nyusu, indungna karek jebul, laju nyusuan bari cacarita ngalimba ''deudeuh anaking. Emh akang..., bongan aya nyaah, antukna aya jabang bayi. Bongan aya cinta antukna aya nyaah. Bongan aya amprok, antukna aya cinta. Bongan aya teuteup antukna aya amprok. Bongan aya seminar, antukna aya teuteup. Bongan aya surat tugas, antukna kudu seminar. Bongan jadi guru, antukna aya surat tugas. Bongan ti ikip antukna jadi guru.''
Bagooor, berarti ikip nu matak budak kurang nyusu teh. Paingan kwari mah diganti ku upi.
Antara dua kafé. Aya kembang cipruk cimata. Kasamaran lebah layung. Luluncatan tina meja ka meja.
Budak begang kurang nyusu, indungna karek jebul, laju nyusuan bari cacarita ngalimba ''deudeuh anaking. Emh akang..., bongan aya nyaah, antukna aya jabang bayi. Bongan aya cinta antukna aya nyaah. Bongan aya amprok, antukna aya cinta. Bongan aya teuteup antukna aya amprok. Bongan aya seminar, antukna aya teuteup. Bongan aya surat tugas, antukna kudu seminar. Bongan jadi guru, antukna aya surat tugas. Bongan ti ikip antukna jadi guru.''
Bagooor, berarti ikip nu matak budak kurang nyusu teh. Paingan kwari mah diganti ku upi.
Subuh-subuh Mang Dadan geus ceuceuleuwengan nanawarkeun dagangan bari numpak sapedah. "Huuntuuuu..... huntuuuuuuu, .... tahu Cibuntuuuuu...." Sabot kitu kadenge sora Pa Sutisna sosorongot pinuh ku nafsu " Gandeng Dadan! Hunta-huntu, hunta-huntu! Teu nyaho dewek keur nyeri huntu ?! "nyaho ti poe saptu oge maneh nyeuri huntu apan gara-gara muka tutup limun ku huntu." Tembal Mang Dadan. "Har? Geuning nyaho maneh Dadan? Ceuk Pa Sutisna heran. "Na ari Sutisna ? Apan urang jeung maneh teh eta-eta keneh"
teu wasa. tapi dalah dikumaha, teu bisa mungpang kana paréntah nu maha keresa. nu maha kawasa. komo ieu kudu nyaksian batur salembur ditundung ku supata. “anjeun geus baha ka kami!” ngajelengéng nyeuit rasa. “kapan kami leuwih mulya batan manéhna, gusti. piraku kudu sumujud hurmat?” dangah. tuluy ngarérét ka kuring ku seuseukeut juru panona. kuring ngeluk. ngarasa salah. “kami nu ngagelarkeun saban lalakon. kami nu nyaho kana sagala hal.” haté ngaleketey. tuur ngaroroncod. “keun, kami nampi bebendon anjeun gusti.” reureuh sakeudeung. tuluy mencrong kana beungeut kuring. “tapi nepi ka tungtung kahirupan, anak incu manéh bakal didoja ku kami. sangkan kami loba batur. sangkan naraka teu kakurangan ku suluh!” aya kamelang natrat. leuleus sapadaharita. “hampura, ieu kahayang nu maha keresa. nu maha kawasa. jaga, bakal loba anak-incu kami nu sasar. ngadon sumujud ka anjeun!” kecap dikemu. teu jadi ungkara. cimata ragrag marengan léngkah manéhna.
Ayi : Tong hudaaaaang, tong hudaaaaang, lontong tahu Sumedaaaaang!
Kurnia: Mang meser tong hudang tilu rebueun.
Ayi : Mangga, Cep.
Iskandar: Mang , Iis oge meser tongna wungkul ulah dihudangan.
Ayi : Kasep, mangga.
Unggal réngsé solat isa éta budak buru-buru saré, niat hayang gera ngimpi, da manéhna mindeng meunang ngimpi nu matak nyieun bungah. Hiji peuting nu keur jarempling, manéhna aya di taneuh kosong nu lega, taya sato, jeung tutuwuhan. Di hareupeun manéhna aya cukang nu kacida ipisna, loba jalma anu tigalubrag ka handapna. Manéhna ceurik tuluy lulumpatan “ kuring hayang kaluar tina ieu ngimpi” ceuk manehna gogorowokan. Bray aya layar gede anu némbongkeun kulawarga manéhna keur ceurik handapeun bandéra konéng.
Indung budak nu sakolana SD keneh ngontrog ka guruna malik teu suka.
“Sok Asep dikumahakeun Asep teh ku rerencangan,sebatkeun ayeuna ka ibu guru!!”
Bari luwa-lewe" Asep sok disebat si dahdir,si dahdir, ku rerencangan sadayana teh Bu.
“Aduh-aduh atuh awon nyebat kitu mah,saha wae namina rerencangan nu nyebat kitu teh? Keun ku Ibu urang seuseulan, saha namina!!?
“Bari luwa-lewe :Si bucitreuk,si leho.si conge,si areng si cileuh..si si si..
“Asep!! Hayu balik!!!!…
Balik ti pagawean,kang Ujang di bageaeun ku Pamajikan nana meni darehdeh pisan,geus ka biasaan ngawulaan salaki sapuratina,gura giru disodoran cai,song di asongkeun,gap,ditampanan ku Kang Ujang,"Kang bilih bade teras tuang atuh da tos sayogi",.? bari gek diuk gigireun salakina,"ke sakedap bade reureuh heula "tembal na ,bari suruput ngaregot cai herang,,sabot gunem catur,,tiriling....tiriling...henpona di sada,ditinggali ku manehna," gura giru di pencet deui,bangun nu rada reuwas,"saha kang,,"? pamajikanana tumanya,"rerencangan nu ngajak bisnis, teu purun akang na ge,"bari geuwan ngasupkeun deui,Henpona,"pamajikana curiga ningali roman salakina bangun nureuwas teh",teu kungsi dua menit ,henpon disada deui,"gerewek kupamajikanana di cokot,terus di pencet,,Halo,,,halow,,,sora awewe,."Saha ieu,,,? haloww,,,saha ieu,,? anu nelepon teu ngajawab,..Halow,,,? nyarita saha ieu,,,? Kang Ujang geus ratug bari elekesekeng,"dina Henpon aya nu ngajawab,"Abdi papacanganana,kang Ujang,..." Reup geuneuk ray pias,siga beusi atah meuleum,,teu anta parah,belewer,,,henpon di baledogkeun kana tembok,.".guprak,.."henpon unyanyutan,,"Gauk pamajikanana ceurik teu ampeuh,asa di teungteuingan kunu jadi salaki.
“Inget, ulah gagabah...” cék akina mikeun keris. “Ti Empu Gandring?” témbal Ujang. “Ssssttt,” ngantelkeun curuk kana biwir. Keris disesepkeun. Harita. Tengah peuting. Hujan ngagebrét. Aki digusur. Dibérok. “Malingan waé kai, siah!” bentak Juragan Mandor. Padahal. Ukur régang. Nu teu dipuluk. Gening. Matak meta kitu téh sangkan lugina. Lugina ngaganggu ema nu rarandaan. “Ah, ulah!” ema ngejat. “Haha, sok ngajerit! Geus dibérok, saha nu baris nulungan?” haroshos. Peuting beuki simpé. Béntang. Bulan. Pating salingker. Nyumput satukangeun ceudeum. Isukna. Warga lembur guyur. Dada Juragan Mandor gudawang. Ngabebengkang sisi wahangan. Ujang ngelap getih garing dina tungtung keris. Gerung. Ngahirupan motor. “Jang, Juragan mandor aya nu maéhan,” cék Udin. “Baruk, nyaah teuing!” teu laju. Motor dipaéhan. Jut, turun. “Hayu urang pulasara, Din!” ngaléng baturna.
"Saha itu nurancucut. Imutna palid kana haté. nyerep. Karaos tingselesep. Hooong siiaah!"
Nu Gélo, mijah. Hujan dibuntang-banting, kacangcang angin.
"Duh alah ieung. Curuk Anjeun nutiis, ngomé saab. Tina ambung numancung. Bulu soco maruragan. Milu palid. Palid deui kana haté. Asooy!"
Nu Gélo, leungit. Kabawa palid. Haténa tuluy ngahariring dina hujan
"Hayang nyoba ambek kula kitu ieu teh?", gerentesna bari anteng nalingakeun sabuderenna. Katempo jelas awak manehna beuki ruksak, diditu didieu geus robah jirim.
Sret, sukuna obah da karasa nyeri, riyeug, gorolong batu-batu sagede munding teh sing gorolong. Sora sing jareritna manusa kadenge atra ku manehna, gebeg, buru-buru sukuna nu tadi obah teh eureun.
"Can waktuna, kula moal jalir kana jangji".
"Aya naon ieu teh? lini haram jadah, kudu ngamimitian deui ti awal mun kieu mah, rugi gede yeuh", jelema nu make helm gegerendeng, "Sok buru-buru anggeuskeun! tuar tah sakabeh tatangkalan nu lebah dinya!", manehna tutunjuk bari tipopolotot.
Manehna ukur bisa ngabatin "Dibere tanda kalah ka ngahajakeun, dagoan ku anjeun! da kula ge moal cicingeun, pasti bakal datang mangsana wawales ti kula".
Ti saprak gumelar ka alam dunya, rénghapna geus méh jejeg 725.760.000kali. Haténa simpé. Dipépéndé pirang-pirang kaéndahan nu anteng na panémbongna. Hirupna. Nincak wanci sariak layung, manéhna ngeunteung dina kubang cikésang. Ngagaréndang. Miharep kaéndahan bakal témbong jeroeun riakna. “Kuring resep kaéndahan”. Bari neuteup imeut kalangkangna. “Kaéndahan lain kalangkang, tapi kahirupan anu tanpaké topéng”. Sora agem. Kalangkang nu keur guyang dina cikésang. Ngolébat. Bréh témbong iwung nu dibulen kalokop hideung. Dumadak haténa kareunang.
Teu kungsi lila basa manéhna pindah ka lembur kuring, ujug-ujug aya aturan anu nyangcang diri kuring nepika kiwari. Teuing kumaha mimitina bapa kuring bisa satékah polah ngabéla tur mamaksa kuring kudu kamanéhna, apanan wawuh ge hanteu, panggih gé acan, jeung deuih pan kuring téh geus aya nu boga.
Kuring ngahuleng, teu bisa kukumaha, beurat ka kolot, beurat kabébéndé haté, ceurik ngajerit maratan langit, limbung teu aya jalan keur ngakalanana.
"duh Gusti nu maha suci, kudu kumaha nya abdi ?"
Teu lila ti harita, acara anu dipikahayang ku bapa téh datang kana waktuna, kuring carinakdak, teu wasa ngagugu kana kahayangna, tapi kuring teu bisa kukumaha, ngan bisa narimakeun kayaan, harita bapa téh ngomong kieu : "mun seug manéhna teu ditinggalkeun maotmah ku salakina,meureun moal pikieueun".
Kuring mingkin ngabatin, ceurik haté unggal poé mikiran kumaha jadina mun seug bébéndé haté apaleun yén kuring geus ngarumah tangga jeung batur.
Sanggeus nepi ka imah karek sadar hp dina saku geus euweuh. Di inget-inget pas tadi di tempat parkir rengse nongton konser teh aya nu nubruk. "Heu sigana dicopet ieu mah.." Gerentes hate. Nyobaan nelepon kana hp nu leungit...Nyambung!!! Aya nu ngangkat deuih sora lalaki.
+ " Hallouw!!!!"
= "Assalamualaikum...Punten bade naros, A..Naha hp abdi aya di Aa?"
+ " Naon???!!!"
= " Punten naha hp abdi aya di Aa? Mendakan dimana,nya? Manawi abdi kenging
terang,A?"
+ " Naon ari sia neleponan wae ka aing a@
Unggal poe kuring nyobaan muka panto, hayang kaluar ningali dunya luar nu bejana leuwih maju jeung leuwih pikaresepeun, Malah kuring ngan lain saukur hayang muka Panto hate.! weleh teu bisa mukana kuring oge, tos poho nomer kodena oge, Kudu kunu Ahli , Moal sambarangan bisa ku konci biasa. Unggal nyingraykeun gardeng, bari babacaan, Ayat Qursi tapi teu weleh ngageber hate. Inget basa jangji basa ditanya kieu: Ari Enung mun Papap teu aya bade nikah deui ? Moaaal! ceuk kuring meh ngagorowok Mamahh mah rek nyerat we saha nu terang ay nu kersa nerbitkeun...Tapi ari boga sobat mah keur batur pakumaha, sigana ngobrol dina Jandela we...Moal rek kaluar ti imah.....
hujan nyarios....
angkeub nyarios....
panas, nyarios keneh wae......
na kedah kumaha atuh ?
Dua jam paheneng-heneng. Dina méja nomer lima. Kafé tambah simpé. Manéhna bangun nu bingung. Nguyek baé nyoo hapé. Sakapeung nyumiratkeun imut tina biwir nu burahay. Imut ka hapé. Bujur asa panas. Dak dumadak, geus dua jam kasakit pireu nyaliara. Rék pok pisan, kalah jadi dédéhéman. Hayang engab kalah nyelek pibatukeun. Atuh sorot panonna, éstu teu méré pisan iber, naha pasrah atawa narah. Sugan kudu ditambaan ku udud. Rugup-ragap kana pésak. Dipesat wéh hiji. Tel dikanabiwirkeun. Sut diseungeut. Teu daék hurung. Diseungeut deui cing lila. Kakara ayeuna mah meledug. Manéhna imut deui. Ka lebah leungeun, imutna téh. Atuh jadi milu imut. Ngan karérét, dina leungeun kénca, nyelap pulpén palastik nu geus hurung, lééh nyakclakan kana méja.
Akang lain teu apal kana unggal reret anjeun ,sok sanajan ngan ukur ku juru panon. Lain teu surti kana paripolah anjeun mun pareng amprok jeung akang.Tapi dalah dikumaha atuh Tin ,pan akang teh boga Si Teteh.
(reivised edition)
"Punten, dupi salira teh soto?," ceuk kuring ka Teh Nana.
"Sanes. Abdi mah peucang," walon Mas Miskun.
Geus meh 8 taun panto hate teh ditutup, tara dibuka,-buka bari ditulisan " Tidak terima Tamu, " Pek panto teh digembok, Paling kuring nyingraykeun gardeng, nempo kaluar, Mun aya kelemeng tamu, gardeng gancang ditutupkeun, Buru-buru kuring asup ka kamar,diuk deui hareupeun Lap Top, nulis deui. Keur kuring Lap Top teh lir buku harian, paranti curhat sagala kasedih, kakeuheul,kasieun , nu satia pisan. Tara ngusulkeun panto dibuka. Kuring betah we nyorangan. nepi ka kiwri gembok teh meh karatan..Tapi kuring betah nyorangan.....
Sorangan ayeuna mah di kafé téh. Pasosoré, ngararasakeun deui imut layung nu sawatara poé katukang marengan di ieu tempat. Nyipta-nyipta deui obrolan jeung imutna nu tiis. Teuteupan soca nu bangun sabreg-bregeun hujan. Ah, piraku rék hujan. Ukur ceudeum éta mah. Ceudeum alatan teu dihaja. Asa maksa rarasaan téh, basa ménta manéhna tepung di ieu tempat. Hampura. Teu pisan-pisan maksa. Da mun harita nolak gé, kuring mah moal nanaon. Kuring ngarti kaayaan. Salah kuring, bet hayang tepung wanci sareupna. Hampura, poho, yén poé téh geuning aya robahna. Aya beurang aya peuting. Aya ngimpi aya nyaring. Aya suka jeung peurihna. Nyampak sagala kamungkinan. Soré ieu, cara soré kamari, nyorangan nyanghareupan méja, galécok jeung cikopi, asbak, jeung korsi kosong. Nyipta-nyipta deui kalangkang nu betah manjangan.
"Akang bohong! Waktos dua dinten ka Cianjur milari sayuran?" tibeberegeg nyaliksik.
"Heug Akang ngaku nanging Eneng tong bendu!" Neng Elin unggeuk ka salakina.
Barabat Kang Husin ngadadarkeun. Nyobat dina Facebook jeung "Risma Gumuleng", ngiriman pulsa, jangjian. Salila dua poe Kang Husin nyewa kamar losmen, di Bandung.
Unggal poe angkleung-angkleungan di Alun-alun. Risma Gumuleng teu hol bae. Inget jangji ka pamajikan nu ukur dua poe. Kang Husin balik mawa bukti sayuran nu baruruk.
"Tos, nu atos mah atos Kang. Tinggal Akangna. Kersa henteu ngadangdosan?" Teu kebat. Neng Elin kaburu dirungrum.
Ganti minggu. Wanci ngahaeub ka Isya. Kang Husin balik deui ka kamarna nyokot roko nu tinggaleun. Dina meja, kajeueung tas laptop kempes, tur modem usb euweuh tina tempatna. Ngahuleng. Buru-buru pamitan ka Risma Gumuleng. Heuleut sababaraha menit. Kang Husin udud di rohangan tengah bari maturan Si Cikal lalajo televisi. Ka reungeu sora nu turun, jeung dehem Neng Elin pamajikanna. Kang Husin hemeng.
Santri ngalalantri rek matri pangarti sareng pekerti ti mimiti ngajagi diri, miara raga, nyangcang iman dugika meungkeut paheut ati kameumeut ngarah salamet tina manah anu raheut.
Ajengan ngabudah kabeh, dina leungeuna teu leupas buleud-buleudan tasbeh. Sanajan mega teu daek repeh, kitu oge simkuring hayang ngiluan leweh.
Bolotot soca taya nu katinggal. Rebing cepil taya sora hiji-hiji acan nu kadangu. Ngan kalam anu kabumbuan dzikir dina renghap, bari atoh da dilelewe ku sora gelap.
Azie Nasrullah
01 Februari 2012
Bandung-Majalaya
Kota geus rénghék. Tina jandéla-jandélana nu tutung, congo-congo bedil ngulincer ka saban pongpok angin, néangan mangsa. Jempling aya ku keueung.
Énsiklopédi Sunda nu geus konéng jeung rangsak, diécagkeun lalaunan. “Lembur aing, lembur aing....,” pokna, di lanté tilupuluh dua apartemén nu geus hangru ku lebu silalatu.
Sorana ngeleter, awakna ngageter. Lalaunan manéhna cengkat sarta ngarérét ka jandéla nu rangsak. Mun poé ieu aing kudu ajal pék téh teuing, gerentesna. Layung ngan kari sagurat deui.
Di hareupeun jandela, sabada ngarénghap jero pisan, manéhna ngalanglaungkeun beluk. Sorana milepas ka jomantara. Anéh, bet euweuh sora bedil anu némbalan. Teu lila antarana, bet cul-cel di ditu di dieu, sora beluk siga sono hayang silih longokan.
“Gusti,” bi Inah. Ngarénjag. Gigisik. Lain. Ngimpi. Lain. Lain. Dunungan pameget. Sataun sakali mulangna. “Salingkuh...” mencrong. Nu silih galéntor. Silih rungrum. Dina sofa. “Rék naon?” ngoréjat. “Ba...ba..” gugup. “Peuting ieu téh! Moal salah rék maling!” cék dunungan istri. HP diangkat. Patugas datang. “Sanés maling,” leungeun ditalikung. Dijagrakeun. Sidang dibuka. Didakwa. “Divonis lima taun! Maling emas...” hakim ketok palu. Manéhna nyegruk. Kanyenyerian. “Pédah merego,” gerenengna. Padahal rék beberesih. Biasa, wanci janari. “Aman ayeuna mah...” males rangkulan. “Éta wé téga,” manéhna nyéréngéh. Ngarungrum. Ngajanglarkeun rasa. Nyingkahkeun rametuk. Ngambah sawarga. Ngarakrak panto naraka.
Tokoh: Dhipa Galuh Purba & Warga Kampung
Tengah poe Nyi Dhipa anu anyar rarandaan gogorowokan, ngageunjleungkeun sapangeusi kampung. “Para wanoja nu aya di kampung ieu, omat tong boga salaki ka anggota partai, matak moal boga budak!” Nyi Galuh anu keur nyiaran Neng Purba di golodog imah Nazarudin Azharn gedengeun warung kupat Maman Gantra deukeut saung Bode Riswandi nanya ka Nyi Dhipa “Naha enya kawin jeung anggota partai matak moal boga budak? “Apan kuring buktina. Geus tilu taun kawin jeung Kang Ayi Kurnia Iskandar ngan ukur dicontreng, teu dicoblos-coblos!” tembal Nyi Dhipa.
Surak serok dilembur batur,bingung neangan jampe pameper hareudang
“Beuratan mana: Nanggung suluh atawa kiih?,” saur Kanjeng Raja ka menteri-menterina. “Mun beurat nanggung, ku naon sakalina kiih kudu ditanggeuy?,” tambih anjeunna.
Jawaban eta tatarucingan, nepi ka kiwari teu kapanggih. Ngan, ti harita eta wewengkon disarebut Beuratnanggeuy.
(Diropea -- kalawan merhatikeun perkara moral jeung atikan keur barudak ngora – tina posting Juragan Ferry Farikhin di grup Cawokah Nasional).
mang dasun, tukang goréngan nu mangkal di trotoar jalan otista, teu eunggeuh aya nu geulis lungsur tina sédan mérsi pulas hideung métalik nu kakara parkir hareupeun gorobagna. manéhna anteng malik-malikeun goréngan ngarah teu tutung.
si geulis laju nyampeurkeun. "mas, beli goréngannya sepuluh. tahu isi, bakwan, sama combro", cenah mamalayon. "mangga, néng", walon mang dasun. laju diladangan.
néng mérsi geus indit. mang dasun anteng deui, mulak-malik goréng sampeuna. teu lila, reg deui ferrari pulas beureum. nu turun teu éléh camperenik jeung nu ti heula. sarua, nyampeurkeun ka mang dasun. "mang, mésér gorénganna sapuluh. géhu, bala-bala, sareng combro," cenah, sundana mani ngageleser.
"punten néng, gehu, bala-bala, sareng naon?", walon mang dasun. ari leungeunna mah terus ngopépang, mungkus géhu jeung bala-bala pesenan si enéng. "combro mang". "aduh punten néng, teu aya éta mah. mamang mah tara ngicalan combro".
"Punten, dupi salira teh soto?" ceuk kuring ka Teh Neni.
"Sanes. Abdi mah peucang," walon Mas Miskun.
Barang sup ka rohangan guru, sepi, na unggal meja teh aya dus snack, wandana manis. Kuring lalaunan muka dus nu aya na meja sorangan, eusina aya rupa rupa roti merk terkenal kana limana.
"Bismillah...", kuring mimiti ngegel roti jerona coklat, ehmm nikmat, dipairan cai teh haneut. Geus satengahna roti nu asup kana beuteung, sup babaturan, guru awewe, silih baledog imut. " Saenya Teh eusi dusna?", "Uhun, jabi raos deuih, timana ieu teh Neng?", kuring kebat nanya muasalna. " Kintunan ti istrina Almarhum Pa Toyib, kan 40 dintenna Teh". Deg! baham nu keur ngagayeum eureun, roti nu na tikoro melag...
Bray, na sawangan, nembongan dua budak lalaki laleutik keneh, tangtungan hiji awewe nu ukur ngurus rumah tangga. Kabayang deui, waktu Pa toyib gering nu parna, meakeun waragad gede jang uubarna.
Rumanggieung manggul suluh nu beurat,tonggong jeung taktakna geus bohak garetihan.Ngagusur lengkah muru harepan asa moal kahontal ku ciptaan
Galitukna batu tincakeun ngaliwatan cucuk eurih, kaliage, peurih, leuseuh,tapi rido.
Hate ngan muntang dina pangsujudan ,bari ngadagoan sora tarompet sangkakala
Ngan ka anjeuNA muja jeung puji teu weleh disambat, muru wanci panungtungan
Yakin pisan bakal aya pitulungna,teu ngaharepkeun jelema haat mikeun sidekahna.
“Soca salira teh lir sajak petingan, jungjunan. Sanaos heureut sareng ipis, peryogi rewuan kitab kangge neuleumannana. Moek mondok na teuteup salira abdi tilelep teu bisa hanjat”. Kuring ngabirigidig waktu maca saha nu nulisna.
Tokoh: Budi, Rahayu & Tamsyah.
Wanci isuk pukul tujuh Kang Budi geus siap-siap indit ka kantor make baju rapih menang ngaleot pamajikana; Neng Rahayu. “Akang mios. Neng” ceuk Budi ka pamajikanna bari cipica-cipihu atawa cium pipi kenca jeung katuhu. “Mangga kang, uihna ulah hilap nyimpang ka Mang Ade bari pangnagihkeun sametan” Tembal Rahayu bari ngais Tamsyah; budakna anu kakara umur sataun. Barang gek diuk dina jok motor Kang Budi ambek-ambekan “Silaing teh siga nu ngewa ka kuring !? Siga nu ijij! Unggal kuring rek indit silaing sok datang. Apal teu kuring teh buru-buru kudu ka kantor? Lamun telat deui kuring bakal dipecat ku dunungan! Geus leuwih ti sapuluh kali kuring telat datang ka kantor gara-gara didatangan wae ku silaing. Siga nu sentimen silaing mah ka kuring teh! Kudu nyaho waktu rek datang teh, ieuh. Samangsa-mangsa kuring keur sare, pek rek datang lobaan oge. Silaing mah datang teh unggal kuring rek dines! Teu uyahan! Pikasebeleun! Kurang ajar! Datang deui, datang deui! Nyaho jas maneh anu anyar teh geus leungit deui aya numaok!” Neng Rahayu kaheranan nempo salakina ambek-ambekan sorangan teuing ngambek ka saha? “Ari Kang Budi ngobrol sareng saha?” Tanya Rahayu panasaran. Kang Budi pok ngajawab “ari ilaing teu nempo kuring ngawangkong jeung hujan?” Hujan angin beuki badag
Kuringmah teu hayang ngaggoreng DPR, sabab asa geus cukup pisan ngawakilan sakabeh pangabutuh kuring.
1. Hayang mobil mewah tos diwakilan
2. Hayang gajih gede tos diwakilan
3. Hayang loba dunya tos diwakilan
4. Hayang tempat damel anu raos tur sareungit tos diwakilan
5. Hayang lunta ka luar negeri tos diwakilan
Naon deui atuh asa tos cekap da moal ya wakil anu meni rancage sareng rambakah sapertus kitumah, ayeunamah urang kantun ge siduru we bari meuleum hui.....
Hejo ngemploh permadani mayakpak satungtung deuleu,nyanghareup ngaler jungkiringna gunung Gede,Kulawu disimbutan pepedut.Dina Ki Damar nu rajeg sakuriling tempat,nyangsaya buah hate teu walakaya.
Cag,cuang catet deui dina hate urang masing-masing,Jodo,Pati,Bagja,Cilaka anging Kagungan nu maha Widi.Pileuleuyan panutan......
Hujan,pepedut,teu ku hanteu milu nyered,ngingkahkeun kasono nu masih meulit.
Lessss.......
Haritateh poe jumaah kabagean jam pertama di kelas 12 AV.1..Barang sup asup karohangan "SELAMAT PAGI PAAAAK..!!"..ceuk barudak meh bareng.."Pagi" ceuk kuring bari nunda tas na luhur meja terus cengkat .."anak-anak hari inih bapa akan memberi contoh bagaimana ekting seorang model saat pengambilan dokumentasi video"..."Hihihi"...ceuk Amanda (siswi hiji-hijina dikelas eta)..bari nungkup baham..diturutan ku babaturan nana ..ayanu "hihi" ayanu "haha"..aya oge anu seuri bareng dicampurang cing kecewis..." Tenang-tenang ..bapa belum ekting ngelawak ko' kalian sudah pada ketawa sih".."Emang apanya..yg lucu? ceuk kuring bari culang-cileung .."itu paaaK..Seleting celana bapa terbuka"!!..ceuk barudak meh bareng bari nunjuk ka lebah kuring..Seak beungeut ngadadak asa jadi beureum..."Gustiii"...inget ayeunamah ..tadi teh malem juma'ah..urut mindo can anggeus diperenan....
Ma Enon aya nu ngontrog. Duaan jangkung badag. Gagah. Ngan éta wé ranggéténg sihung. "Ma...mimiti poé ieu pabrik kudu ditutup teu meunang nyieun baso deui. Haram, nyaho.....". Ma Enon unggut. Tara wani baha ka nu maké saragam mah. Sieun. Najan haténa galécok. "Kumaha atuh ké beurit ngagalaksak deui”. Nepika balikna nu duaan éta kekecapan ukur dikemu ku sorangan.
Budak datang ti sakola. Getih baloboran tina biwirna. “Ku naon?” ceuk indungna. Bari nginghak ceurik, ngadu, “Disuntrungkeun si Jayen.” “Oh, ka dieu, Kasép! Urang bersihan heula,” pokna halon. Pinuh kanyaah. Laju nanya, “Ari Jayen téh réréncangan Aa?” “Muhun, Ma. Awakna pangbadagna di kelas.”
Isukna, budak balik ti sakola marahmay. “Ma, si Jayen poé ieu bageur pisan ka aa.” Indungna imut. Inget kajadian sore kamari..
Mun geus asup ka alam ngimpi, hirup asa diayun ambing, asa digonjang-ganjing, asa panggeulisna, asa pangkasepna, sakapeung asa di sawarga sakapeung asa di naraka, tapi mun asupna ka lebah alam nu beda, naha bet asa beda, asa hirup di lemah nu lain warisan ti luluhur alatan hirup bet jadi nurutan batur, teu weleh ngudag-ngudag ngimpi , teu weleh ngudag-ngudag harepan, susuganan bisa neang kahirupan di kota, atawa bisa hirup jadi TKI, susuganan bisa ngudag rizki di Arab Saudi, atawa bisa ngumpul-ngumpul harta di Malaysia, tapi kumaha nyatana, ngan ukur manggih sangsara di nagara nu kasebutna jugala
Ti mimiti SD nepi ka SMA, Bapa Ibu Guru ngajar sagala rupa, matematika, IPS, IPA jeung sajabana, hanjakal pangajaran etika teu kungsi aya, nu disebut moral ngan ukur nyelap dina PKn jeung agama, sanggeus dewasa bari cepeng gawe di pausahaan swasta, teu weleh aya nu tumanya jeroeun dada, kudu kumaha sikep jeung nyaritana, mun ditangkeup ti tukang ku nu jadi dunungan?
nu diraksukan bodas,,hudang tuluy kacai,gura giru ka masjid,,eta kabogoh batur
Pileuleuyan jungjunan,,saruntuyan carita bakal jadi ketak dina sajak,bakal jadi pangeureunan saacan lengkah cueut ka hareup
ningal raray anjeun pinuh ku bagja,hate rampohpoy lesu tanpa ajen.
Ceuk cihcir
ceuk kalakay murag
ceuk jangkrik
ceuk ibun janari
jodo mah lir seuri jeung ceurik
!/groups/182915828406589/)
budak sataun,lilinna hiji,budak umur tujuh taun,lilinna tujuh,,kabayang nini kuring,umur salapan puluh,lilinna satelebug
“Haha....” ngagakgak. Péstol dicium. Getih baseuh kénéh dina tungtung keris. Layon pasoléngkrah. Patunjang-tunjang. Lolobana. Cacah. Miskin. Malarat. “Aing kawasa!” nyorowok. Handaruan. Jagat inggeung. Dunya oyag. Langit pejah. Barasat. Jelegur. Jelegur. Geleger. Guludug. Nguntuy. Bilatung kagareuwahkeun. Racleng tina beuteung layon, ngabugigag. Ngahunyud. Beuki loba. Muru manéhna. Gancang. “Ih, kunaon?” ngarénjag. Puluhan. Ratusan. Réwuan. Jutaan. Bilatung. Utey. Ngarangsadan awakna. “Ampun!” adug lajer. Kulawargana ngariung. Cumalimba. “Bapa!” pamajikanana rambisak. “Sabar, Bu.” Doktor neuteup. “Aduh! Kurang ajar! Bilatung!” jedak pamajikanana ditongtak. Bru rubuh. Habek. Doktor ditonjok. Goak. Galéong. “Édan pasén téh!” doktor kukulutus, nyiapkeun suntikan. “Awas! Bilatung!” ngajéwang kerah doktor, dibalangkeun neungar témbok. Kerejet. Kerejet. Ngemasing pati. Sirahna bejad. Ngejat ti rohangan. Ngajega luhur kenténg. “Aing pamingpin, haha...” kénténg robah jadi bilatung. Utey. “Wah...ampun...!” kocéak dengék. Luncat ti lantéy dua. Koléang. Ngalayang. Bilatung. Ngilu. Asup kana ceuli. Irung. Panon. Sungut. “Aduuuhhhhh....ampuuuunn...”
kuring lilir karasa sirah asalalinu diusap kuleungeun kutuhu ,gebeg ,naha diperban ,ret kana leungeunkenca aya impusan napel napigeulangan,hah aing di rumahsakit ?kadenge diluar sora nu leumpang,
kuring ngahuhuleng salila lila keukeuh teu kapikir.perasaan mah bieu teh jeung si geulis ngumbar kasono dina mobil nupanas ku seuneu asmara.kuring keur nyupir manen na nyarande kana taktak,nempo pingping nu ngagoler ,teukuat leuneun kenca ngaragamang.Brak !...panto muka disakalikeun,pamajikan asup ngagusu koper gede,,mah'' ceuk kuring,manehna teu nembalan ,gek diuk na korsi sisi tempat tidur,gap leungeunna nyekel kana leungeunkuring.pok nyarita ,,pih hampura mamah ,da salah apih ngerakeun keluarga ,mun apih geus cageur ulah rek balik ka imah da itu mah imah abdi.ieu baju apih ''jung nangtung leos indt,kuring molohok teu bisa kumaha kumaha.
Berebey getih tina sirah ngalembereh maseuhan dadana.
Ngan bati ngarongheap.jeung ngahelas.., leketey, bruy-bray narembongan pacampur jeung rus-ras ngingetkeun ka mangsa lawas kuring jaman keur ngora. Teu kudu disebutkeun.
Astagfirulloh.... deudeuh teuing anaking,boa-boa hidep teh ayeuna..
ulah karandapan ku anak kuring Gusti, kahoyong mah lalampahan teh cekap keur sadiri kuring we. Paingan aya paribasa: "ari uyah mah tara tees ka Hongkong....". Hehe
Peuting kacida simpena, tapi maneha can bisa sare, guligah bari teu weleh nanya ka diri sorangan. Sajam nu geus kaliwat aya sora agem, sora nu pinuh wibawa: Sok atuh geura kulem sing tibra, ku Akan di sun nya ? Muaaach " Sorana lir galindeng lagu anu geus lawas ti lawas tara kadenge..Lagu heubeul nu kungsi leungit. Manehna ngaheruk asa ngimpi. Naha ngimpi kitu ? .
Leungeun manehna ngeleper, keretas kasumba dina leungeunn ngeleperlir siga daun garing katebak angin. Cipanoona ngagantung dijuru panonna, ngagurilap kacaangan lampu Neon. " Akang nyaah ka Eulis, clak putih, clak herang" Breh hiji lalaki ngadeg hareupeunana, neuteup pinuh kaasih. Imut pinuh kameumeut..Korejat manehna hudang.! .. Ngaheruk mnehna bari nngkeup anggel sok batinna ngaharewos : " Naha lain ngimpi ngimpi kitu ????
dongeng kring baheula watu kuring kr di ajar elmu agama harita kajadian jm hijian pting kuring teu kuat beuteung nguliat hyang ngaluarkn eusi. t inget ku kasieun tuluy wae kuring trun k luar ngadatangn tmpt nangkring mlahan tutup bujur gs di buka t kobong knh gk we kurng diuk ngaluarkn si lenjang n gs teu tahn menta k luar sabat kuring kr ngalamun di luhur langit aya seuneu hiber sageude nyiru ngalyng luhurn kuring harita kuring reuwas kacida. kuring lumpat k kobong nymprkn santri lain bari t mke calana. bbtrn rareuwaseun bri naranya k kuring gek we kuring diuk dina tmpat sare singktna carita.bbatran ribut bau bau cnah. sihoreng si jangkung napel na sarung.
Curuk jeung jempolna menerkeun kaca mata sababaraha kali.”Kunaon asa lila pisan ieu teh?!Gerentesna bakat ku késél ngadagoan di warung kopi, bari diuk disisi jandela”.Sabar heula,boa aya harungan dijalan” hate leutikna ngupahan,jarum jam geus nunjuk angka 22 ti angka19.Nomer dina HP dipencet deui”Hallo!!hallo.Euweuh sora halimpu nembalan ti nomer beh ditu”Hallo.!! Hallo..Anjing..!!! .ngagorowok satarikna,tepi ka jelema di warung reuwas jeung asa kagandengan da keur lalajo Persib lawan Kukar nu eleh 0-3 tea.Brak!! meja warung digebrag satakerna.Pelayan nyampeurkeun “ Peryogi bantosan ieu teh?”Ceuk pelayan jeung bobotoh meh bareng nyalampeurkeun bari neuteup jeung singkil .Teu lila aya nu leumpang sasampoyongan awak jeung beungeutna geuneuk barareuh,tapi kaburu keneh mireng nu di anti ngageuleuyeung dibonceng ngaliwat ka pelebah dinya, bari mere imut pait pisan.
Lamunan kagareuwahkeun ku galindengna Nicky Astria dina HP.
"Yang" ceuk manehna muka jurus, pasang kuda-kuda.
Seuneu nu ngabebela dina dada ngadadak pareum. Hate ngaleketey, teu walakaya nyanghareupan jurus manehna.
"Bulan téh, Béntang nu nyorangan!" Saur Lastri. Karasa pisan, buuk hideungna ting karayap kana dada, kana beuheung. Meulit kana pasualan panjang. "Ulah janten émutan, Pan. Najan patebih. Bulan téh béntang, béntang kénéh. Taya béntena."
Ngadadak hayang jadi Ultra Man. Innalillahi.
Barang bray panon beunta. Kabeh poek. Tempat asa heurin. Awak karasa dibaguded. Lalaunan ngulisik. Ingetan kumalayang katukang. Gebeg. Kuring geus dikubur!
Dibaca deui. Fikmin, peuting, lampu kamar, cakcak. Sora motor tingkélétrék. Bangun suda. Sorangan. Dina almenak aya sono. "Bulan katenjo ngora!" Aya nungajak cumarita. Simpé, kitu? .
Dina kanyaah nu taya wates wangenna, beubeulahan jiwa rumah tangga teu weleh diaping dijaring, ditungtun dituyun ku ibu ramana, jalaran nu janten putra kasebatna titipan ti Nu Maha Kawasa, beubeulahan jiwa nu janten harepan sadayana malahmandar mangsa jaga janten cukang lantaran nu langkung nyangreudkeun kacinta hiji caroge ka garwa, katresna garwa ka caroge, tos sawadina pami urang nu janten ibu ramana muji sukur ka mantenNa, wirehna urang dipaparin hiji anugrah Ilahi malahmandar rundayan janten jalmi sajati nu tumut kana aturan Hyang Widi


text:
Margin kasalahan
Dina statistik, kaasup dina jajal pamanggih sarta survey mirip, margin kasalahan nyaeta jari-jari interval kapercayaan -- ilaharna 90% interval kapercayaan -- keur populasi nu saimbang.
Conto[édit | sunting sumber]
Contona, tempo jumlah nu resep ngarupakeun hal nu saimbang keur pamilih nu milu ngajawab "enya" dina referendum. Sampel random pamilih tina populasi dicokot sarta manggihkeun yen 60% pamilih dina sampel bakal milih "enya". Mangka estimasi saimbang tina sakabeh populasi nu bakal milih "enya" dicokot jadi 60%. Lamun 3% margin kasalahan dilaporkeun, hartina yen prosedur nu dipake bakal 3% sarimbang jeung nu bakal diestimasi, 90% kali. Akibatna interval ti 57% ka 63% ngarupakeun 90% interval kapercayaan keur proporsi pamilih tina sakabeh populasi bakal ngajawab "enya". Jari-jari interval nyaeta 3%; ieu nu disebut margin kasalahan.
Kumaha cara ngitung margin kasalahan[édit | sunting sumber]
Anggap n ngarupakeun jumlah pamilih dina sampel. Anggap oge dicokot sacara random sarta bebas tina sakabeh pamilih. Ieu ngaharepkeun optimis, tapi angger kudu carincing dina nyokot sampel ngarah mere gambaran nu sabenerna. Anggap p ngarupakeun proporsi pamilih dina sakabeh populasi bakal ngajawab "enya". Mangka jumlah pamilih X dina sampel nu bakal milih "enya" ngarupakeun variabel acak nu mibanda sebaran binomial nu parameter-na n jeung p. Lamun n cukup gede, mangka X ngadeukeutan sebaran normal nu mibanda nilai ekspektasi np sarta varian np(1 - p). Mangka
ngadeukeutan sebaran normal nu mibanda nilai ekspektasi 0 sarta varian 1. Nempo kana tabel persentase sebaran normal mangka nunjukeun yen P(-1.645 < Z < 1.645) = 0.9, atawa, dina basa sejen, didinya aya 90% kamungkinan kajadian. Mangka
Ieu sarua jeung
Gantikeun p dina anggota kahiji jeung katilu dina kateusaruaan ieu ku hasil nilai ekspektasi X/n sorangan dina kasalahan gede lamun n cukup gede. Hasil operasi ieu
Anggota kahiji jeung katilu kateusaruaan ieu gumantung kana observasi X/n sarta henteu kana nu ka observasi p, sarta titik tungtung interval kapercayaan. Dina basa sejen, margin kasalahan nyaeta


text:
Mean kuadrat kasalahan
Dina statistik, mean kuadrat kasalahan tina estimator T dina parameter nu teu ka-observasi θ nyaeta
dina hal ieu, ngarupakeun nilai ekspektasi kuadrat "kasalahan". "Kasalahan" nyaeta jumlah numana estimator beda jeung jumlah nu keur di-estimasi. Mean kuadrat kasalahan nyukupan identitas
dimana
dina hal ieu, the bias nyaeta lobana numana nilai ekspektasi tina estimator beda keur jumlah nu teu ka-observasi nu keur di-estimasi.
Conto kongkritna. Anggap
dina hal ieu, ukran sampel random n tina populasi sebaran normal. Dua estimators σ2 kadangkala dipake (atawa nu sejenna):
numana
ngarupakeun "sampel mean". Kahiji tina estimator ieu nyaeta estimator maximum likelihood, sarta bias, dina hal ieu, bias teu sarua jeung nol, tapi ngabogaan varian nu leuwih leutik tinimbang nu kadua, anu teu bias. Varian leutik tina akibat sejen keur bias, mangka mean kuadrat kasalahan tina bias estimator leuwih leutik tinimbang estimator unbiased.


text:
Ibu-ibu, wargi hadirin sadayana. Ku ngalangkungan ieu acara Alhamdulillah urang tiasa kempel ngariung pa teuteup wajah di ieu tempat mugi kenging ridho Allah Swt. “Amin Yarobal Alamain”.
Wargi hadirin sadayana, sim kuring utusan ti darma wanita kecamatan Bantarujeg, panginten urang moal wanoh pami teu wawala, moal apal pami teu patepang. Naon atuh anu bade di carioskeun teh? Teu aya sanes seja nutur jalur carita lingkungan nu aya di sabudeuren wewengkon sim kuring nyaeta kacamatan Bantarujeg.
Wargi hadirin sadayana ; upami ku urang di titenan hiji-hiji nikmat ti Allah Swt. Tangtos moal ka etang anu pantes sareng payus ku urang di tafakuran sareng di syukuri.
Syukur dina istilah Islam,
Syukur nyaeta urang tumarima wireh sadaya nikmat ti Allah Swt sareng urang tiasa ngalaksanakeun sadaya kawajiban anu di parentahkeun ku Allah Swt sareng ninggallkeun naon-naon anu di larang ku Allah Swt.
Hirup sareng kahirupan urang aya dina hiji lingkungan ieu teh mangrupakeun anugrah ti Allah Swt sapertos sim kuring hirup di lingkungan kecamatan Bantarujeg hiji kacamatan anu tebih tina karamean, lingkungan nu teu kinten tebih tina kasampurnaan naon anu dipiharep ku pamarentah jaman kiwari, Bantarujeg anu disebat desa-desana aya di pagunungan ti desa ka desa jalan naek turun anu jumlah sadayana 13 desa. Rupina Bantarujeg kadua paling ujung anu kalebet kabupaten majalengka, tiap para padamel anu di tugaskeun ka bantarujeg sok nyebatkeun di buang, padahal anu tos ngalaman hirup di lingkunga Bantarujeg sadayana oge sok ngaraos nyaman sareng betah.
Tapi sok sanaos tebih ti kota kabupaten, Alhamdulillah di lingkungan Bantarujeg aya salah sahiji sumber daya alam mangrupa batu anu tiasa di reka-reka warna-warni bentukna sareng tiasa di manfaatken kanggo kaperyogian masyarakat Bantarujeg khususna. Salain ti eta tiasa oge di kintun kasetiap pelosok-pelosok bahkan dugikeun ka aya anu tos tiasa di ekspor ka luar negeri.
Sagedengeun ti eta aya deui hiji batu anu kacida gedena tur matak resep ningalina, upami saur bahasa Indonesia-mah di sebatnateh “gunung yang tidak berbaju” nyaeta gunung buligir namina, anu legana kinten-kinten sahektar, tah ieu teh hiji gunung anu tiasa di anggo rekreasi ku masyarakat ti setiap pelosok, salain ti eta sok biasa oge di anggo taman rekreasi ku murang kalih sakola upami nuju liburan sakolana, katambih deui ku masyarakat anu ti luar kabupaten Majalengka, padahal eta gunung mung sakadar gunung tanpa aya wahana anu di jieun ku jalma estuning dadamelan Allah Swt. Sok kitu deui upami masyarakat lingkungan bantarujeg tiasa ngarawat ka eta tempat rekreasi panginten tiasa nambahan kana panghasilan masyarakat desa Silihwangi. Mung panginten kanggo ningkatkeun sumber daya alam eta teh kedah meryogikeun modal, ieu nu janten implengan warga masyarakat atanapi lingkungan Bantarujeg.
Bu, ayeunamah lingkungan Bantarujeg teh teu kakantun-kantun teuing, boh tina so’al pendidikan, ekonomi, sosial. Margi satiap lingkungan tos aya sumber daya alam kanggo ningkatkeun hirup jeung kahirupan masyarakat.
Rupina sakitu anu tiasa kapihatur caritra ligkungan di sabudeureun kacamatan Bantarujeg, kirang sareng langkungna neda di tawakuf anu saageung-ageungna.
Billahi taufik walhidayah,


text:
Salahuddin Al-Ayyubi
Salahuddin Al-Ayyubi (Saladin dina basa Inggris, basa arab= صلاه الدين يوسف ابن ايوب) anu miboga ngaran lengkep Sholahuddin Yusuf bin Ayyub nya éta salah sahiji pahlawan dina sajarah Islam, Salahuddin kasohor salaku jéndral nalika perang salib lumangsung, utamana perang salib II jeung perang salib III[1][2]. Salahuddin lahir taun 1137M ti suku Kurdish di Tikrit (ayeuna Irak, 140 KM barat laut kota Baghdad)[1][2]. Mangsa budakna salila 10 taun dibéakkeun pikeun diajar di lingkungan anggota dinasti Zangid nu nyepeng kakawasaan di Syria, Salahuddin diajar ka Nur Ad-Din atawa Nuruddin Zangi[2][1]. Salahuddin nya éta tokoh anu nyiptakeun hiji konsép budaya anu ayeuna biasa disebut muludan[1].
Salahuddin diajar ngeunaan élmu militer ti Asaddin Shirkuh, panglima perang Turki Seljuk[1][2]. Salahuddin dinobatkeun jadi raja di Mesir, tapi ieu penobatan téh nyésakeun sengkéta[1]. Anakna Nuruddin, Shalih Ismail merangan Salahuddin alatan naékna Salahuddin jadi raja, Shalih Ismail maot taun 1181[1]. Salahuddin bisa ngéléhkeun serangan ti pasukan salib Eropa, kacutat, Slahuddin ngan mundur sakali salila perang[2]. Salahuddin mundur nalika perang Montgisard, nya éta perang ngalawan karajaan Yarusalem[1][2].
Salahuddin nyerang karajaan Yarusalem dina taun 1187 dina perang anu disebut perang Hittin[1][2]. Salahuddin nyerang alatan Raynald de Chattilon jeung Guy de Lusignan salaku nu boga kawasa di Yarusalem harita wani nyerang jemaah haji jeung jalur perdagangan Mekkah ka Madinah[1][2]. Salahuddin meunang dina ieu perang, tuluy Raynald diéksékusi hukuman mati, sedengkeun Guy de Lusignan ditewak salaku tahanan perang[2][1].


text:
Wangsit Prabu Siliwangi
Sing waspada sakabeh turunan dia,
Ku ngaing bakal dilanglang
Ngan di waktu perlu, ngaing bakal datang deui
Nulungan nu barutuh, mantuan nu sarusah
Tapi ngan nu hade lampahna, mun datang
Ngaing moal kadeuleu
Mun ngaing nyarita moal kadenge
Memang ngaing bakal datang, tapi ngan
Ka nu rancage hatena
Ka nu weruh semu saestu, nu ngarti
Kana wangi nu sajati
Jeung nu surti lantip pikirana nu hade laku lampahna
Lamun ngaing datang teu nyawara
Tapi mere ciri ku wawangi
Pun, geus ditangtukeun ti anggalna
Yen poe ieu bakal aya sora balarea
Nu bijil tina ati sanubari
Nu medal tina bagalna rasa
Kiwari kami datang deui
Marengan make ngaran
Pancen jeung jiwa kami
Hayang matuh eta ngaran
Dina sungsum balung aranjeun
Hayang nitipkeun ngaran “Pakuan”
Pangancikan kami
Jeung hayang supaya eta ngaran
Tetep dijaga saperti nu geus dijalankeun
Ku kami baheula
Geura tampa ieu ngaran
He .. nu ngageugeuh pakuan anyar
Omat sing bisa mawana
Jeung sing bisa ngabadanana
Bral, sing panjang natar lalakon
Kasamaran picaritaeun
Cag!.
Sumber. Universitas Pakuan
Keris teh salahsawios hiji hasil ti budaya bangsa nu tos kawentar di masarakat jawa keur hususna, jeung bangsa Indonesia umumna malihan mah samemeh Perang Dunia kadua keris teh kadudukan na teh penting pisan keur kahirupan masarakat, buktina tinu paribasa yen hiji jalma tos cukup jeung lengkep hirupna lamun geus ngabogaan imah, garwa, turangga, kukila, jeung keris (Djoko soekiman, 1982). Keris teh dingaranan wesi aji atau tosan aji besi anu aya nilaian, dihargaan jeung di hormatan dianggap aya tuahan jeung karamat. Kukituna keris teh ngandung harti anu beda diantara nu mikaresepna. (Sumodiningrat, 1983). Seleresna na teh keris mangrupakeun hiji sanjata “tikam”, nu tos kawentar sanusantara nu beda corak jeung bentukna. Saluyu jeung parubahan jaman kagunaan keris oge aya parubahan tinu asalna jadi sanjata jadi banda karamat, pusaka anu dipupusti, lambang na kaluarga, tanda jasa, tanda pangkat jeung jabatan, barang nu mewah, jeung karya seni. (Hamjuri, 1973).
Sumber nu tertulis ngenaan keris loba disebutkeun dina naskah-naskah (Girardet dkk, 1983), boh dinu kitab-kitab parimbon nu isina ngeunaan catetan loba hal, dinu kitab-kitab sajarah atau kitab pancakaki para empu, jeung oge sok disebutkeun dinu kitab-kitab babad.
Dinu elmu keris atawa kerisologi (?) loba disebutkan ciri-ciri nu natrat ngeunaan keris-keris nu alus jeung tangguh. Ciri-ciri na teh nu nunjukeun jaman iraha jeung daerah mana wae keris teh di jieun na. Contona keris-keris nu tangguh: Pajajaran, Majapahit, Tuban, Sedayu, Blambangan, Pajang, Mataram, jeung Kartasura. Keris-keris nu tangguh eta tangguh Pajajaran anu paling kolot.
(Sumber. Silihwangi dan Pajajaran Menurut Beberapa Sumber Jawa, DR. Darusuprata)
Nu matak kuring loba jeung hayang wanoh jeung nyaho teh keris Pajajaran teh nu kumaha, naha kawas samodel kujang, kungsi cek cenah ari keris Pajajaran mah bentukna teh lempeng eweuh pepengkolan jeung arula arileu na. Naha enya !!.
Cag ach.
Pamairan Sili(h)wangi
…………………………………………………………………………………
Kula ngajadi ti heula, mangsamulang malebu ka maha suci
Kula jadi panungtun , Papadang arinyana.
Nyaangan jalan rahayu, Cahya awal sesebutan
Papadang raspati mati.
Sakitu kaula nyarita, Mun teu enya arandika hayang panggih
Jeung kaula nu satuhu, Geura prak tareuleuman
Di kujur inyana satangtung, lain ngalah carita
Tapi ku ngarucut diri.


text:
Idul Fitri
Idul Fitri (atawa leuwih dipikawanoh kalawan istilah Lebaran) nyaéta poé raya umat Islam, anu murag dina tanggal 1 Syawal dina penanggalan Hijriyah. Alatan penentuan 1 Syawal anu dumasar peredaran bulan kasebut, mangka Idul Fitri atawa Poé Raya Puasa murag dina tanggal anu berbeda-beda saban warsihna lamun ditempo ti penanggalan Masehi.
Cara nangtukeun 1 Syawal ogé variatif, ku kituna kaci jadi aya sawaréh umat Islam anu ngarayakeunana dina tanggal Masehi anu béda.
Dina tanggal 1 Syawal, umat Islam ngariung dina isuk-isuk poé sarta menyelenggarakan Solat Ied babarengan di masjid-masjid anu aya, komo mindeng henteu tertampung ku kituna ogé dipigawé di taneuh lapang sarta jalan raya (utamana di dayeuh badag), kawas halna sabot Idul Adha.
Umat Islam di Indonésia ngajadikeun Idul Fitri minangka poé raya utama, momen pikeun ngariung balik babarengan kulawarga, sumawona kulawarga anu alatan hiji alesan, contona pagawéan atawa pernikahan, kudu berpisah. Mimiti dua minggu saméméh Idul Fitri, umat Islam di Indonésia mimiti riweuh mikiran perayaan poé raya ieu, anu pangutamana nyaéta Mudik atawa Balik Kampung, ku kituna pamaréntah ogé memfasilitasi kalawan ngabenerkeun jalan-jalan anu diliwatan.
Ibadah sarta Talari di Idul Fitri[édit | sunting sumber]
Solat Idul Fitri biasana dipigawé di lapang. Sedengkeun hukum ti Solat Idul Fitri ieu téh sunnah mu'akkad. Saméméh solat, kaum muslimin mengumandangkan takbir. Sedengkeun takbir nyaéta minangka katut
- Alloh Maha Agung, Alloh Maha Agung, Alloh Maha Agung
- Teu aya deui Pangéran sajaba Alloh
- Alloh Maha Agung, Alloh Maha Agung
- Sagala puji ngan pikeun Alloh
Takbir mimiti dikumandangkan sanggeus bulan Syawal dimimitian. Sajaba ngalakukeun Solat Sunnah Idul Fitri, kaum muslimin ogé kudu mayar zakat fitrah saloba 2 kilogram bahan pangan. Tujuan ti zakat fitrah sorangan nyaéta pikeun mikeun kabagjaan dina kaum fakir miskin. Saterusna, Khutbah dibikeun sanggeus Solat Idul Fitri lumangsung, sarta dituluykeun kalawan do'a. Sanggeus éta, kaum muslimin silih bermaaf-maafan.
Talari Idul Fitri di Inggris[édit | sunting sumber]
Poé Idul Fitri di Inggris henteu diperingati minangka poé libur nasional. Kaum muslimin di Inggris kudu néangan informasi ngeunaan poé Idul Fitri. Biasana, informasi ieu dipibanda ti Islamic Centre pangdeukeutna atawa ti milis Islam. Idul Fitri dirayakan sacara basajan di Inggris. Khutbah ditepikeun ku Imam masjid satempat, dituluykeun kalawan bersalam-salaman.
Biasana di hiji wewengkon di mana aya réa kaum muslimin disana, kantor-kantor sarta sawatara sakola di wewengkon kasebut baris mikeun hiji poé libur pikeun kaum muslimin. Pikeun nangtukeun poé Idul Fitri sorangan, para ajengan sarta para ahli ageman Islam mindeng ngayakeun rukyat hisab pikeun nangtukeun poé raya Idul Fitri.


text:
GoldStar
GoldStar nyaeta ngaran pausahaan elektronika nu ngadeg taun 1958. Ngaran pausahaan ieu ganti jadi LG Electronics sarta LG Cable taun 1995. LG Cable robah deui jadi LS Cable taun 2005.
GoldStar nyieun rupa-rupa produk, kaasup radio, microwave, traktor, jsb...
Traktor GoldStar sabenerna mah mimiti aya taun 1975 minangka bagean tina Hyundai, gawe bareng jeung Yanmar Jepang. Taun 1977, mimiti gawe bareng jeung Fiat Itali, sarta taun 1983 beunang ku GoldStar. Dina taun nu sarua, mimiti gawe bareng jeung Mitsubishi, sarta kooperasi jeung Fiat taun 1984.
Traktor dijual kalayan merek GoldStar jeung Fiat-GoldStar. Tempo oge LG Tractors jeung LS Tractors.


text:
Sawo manila
Sawo manila (Manilkara zapota) nyaéta tutuwuhan nu buahan sarta umurna panjang. Tangkal sarta buahna dipikawanoh ogé kalayan ngaran-ngaran kawas sawo (basa Indonésia, basa Sunda, basa Jawa), sauh atawa sauh manila, atawa ciku (basa Malayu).
Ngaran-ngaran séjénna nyaéta: chico (Filipina), ciku (Malaysia), chikoo atawa sapota (India), sofeda (Bangladés), xa pô chê atawa hồng xiêm (Viétnam), rata-mi (Sri Lanka), lamoot (ละมุด) di Thailand, Laos sarta Kamboja, níspero (Vénézuela), sugardilly (Kapuloan Bahama), naseberry (India Kulon), sapote (Nikaragua), sapoti (Brazil), sapotillier (basa Perancis) sarta sapodilla (basa Inggris).
Daptar eusi
Gambaran[édit | sunting sumber]
Tangkal anu badag sarta leubeut, bisa tumuwuh nepi ka saluhur 30-40 m. Kalayan dahan nu pondok, tangkal sawo manila boga kulit nu teuas nu warnana kulawu semu hideung nepi ka coklat kolot. Sakumna bagian tangkal ngandung lateks, nyaéta geutah warna bodas susu anu kentel.
Daun sawo mangrupakeun daun tunggal, perenahna sulang-seling, mindeng ngumpul dina tungtung régang. Heulayan daun boga sisi nu rata, saeutik buluan, héjo kolot hérang, wangunna bundar-endog jorong nepi ka rada “lanset”, 1,5-7 x 3,5-15 cm, puhu sarta tungtungna ngawangun baji, gagangan 1-3,5 cm, tulang daun utama nonjol dina sisi palebah handap.
Kembang sawo mangrupakeun kembang tunggal nu perenahna dina kélék daun deukeut tungtung régang, gagangan 1-2 cm, mindeng ngagantung, diaméter kembang nepi ka 1,5 cm, sisi luarna buluan semu coklat, jumlahna 6. Kongkolak biasana kasusun ku dua bunderan; makutana ngawangun loncéng, bodas, babagi nepi ka satengah panjang silinder.
Buahna boga gagang pondok, buleud, buleud endog atawa jorong, 3-6 x 3-8 cm, coklat semu beureum nepi ka semu konéng di luarna kalawan sisit-sisit teuas nu warnana coklat anu gampang leupas, mindeng bareng jeung sésa gagang putik anu jadi garing dina tungtungna. Boga kulit ipis, kalawan daging buah anu hipu, coklat semu beureum nepi ka semu konéng, amis sarta ngandung réa sari buah. Sikina nepi ka 12 jumlahna, tapi lolobana kurang ti 6, lonjong gepéng, hideung atawa semu coklat hérang, panjang leuwih kurang 2 cm, siki boga warna bodas lilin.
PAmangpaatan[édit | sunting sumber]
Sawo manila mangrupakeun buah anu pohara populer di Asia Tenggara. Wewengkon ieu téh produsén sarta sakaligus konsumén utama buah ieu di dunya. Sawo dipikaresep utamana alatan rasana anu amis sarta daging buahna anu hipu.
Lolobana buah sawo manila didahar dina kaayaan seger (tanpa diasakan). Tapi sawo bisa ogé dikokolakeun jadi serbat (sherbet), dicampurkeun kana és krim, atawa dijadikeun selé. Sari buah sawo bisa dikentelkeun jadi sirop, atawa dipeuyeum jadi anggur atawa cuka.
Geutah tangkal sawo disadap di Amérika, dikentelkeun jadi chicle anu mangrupa bahan peremén karét alami. Geutah ieu ogé dikokolakeun jadi rupa-rupa bahan baku industri minangka gaganti geutah perca sarta bahan panambal huntu.
Kai sawo boga kualitas nu alus, kagolongkeun kai nu teuas sarta beurat, kalawan tékstur lemes sarta pola warna anu narik ati. Kai ieu utamana dipikaresep pikeun dijadikeun bahan parabot sarta ukir-ukiran, kaasup pikeun nyieun patung, alatan sipatna anu gampang dipigawé sarta gampang dipelitur jeung hasilna anu alus. Kai sawo ngabogaan daya tahan anu alus, tahan ku serangan hama sarta sarangga.
Kulit kaina ngahasilkeun tanin, anu sacara tradisional dipaké pamayang jadi bahan panyelup layar sarta pakakas pancing. Sawatara bagian tangkal sawo ogé dipaké jadi bahan ubar tradisional pikeun nungkulan diaré (tanin), panas tiris (tanin jeung siki), sarta bahan wedak pikeun nyageurkeun awak satutas ngalahirkeun (kembang).
Ekologi sarta pemanenan[édit | sunting sumber]
Sawo manila réa dipelak di wewengkon padataran handap, sanajan bisa tumuwuh kalawan alus nepi ka padataran nu jangkungna kira-kira 2500 m luhur beungeut laut lbl. Tangkal sawo tahan nyanghareupan halodo, salinitas anu rada luhur, sarta tiupan angin nu tarik. Taneuh anu pangcocogna pikeun sawo nyaéta taneuh lempung nu keusikan anu subur sarta boga tata cai nu alus.
Sawo bisa kembangan sarta buahan sapanjang taun, tapi ilaharna aya hiji atawa dua usum mangsa ieu tangkal buahan réa pisan. Di Thailand, usum puncakna buahan nyaéta antara bulan Séptémber nepi ka Désémber, sedengkeun di Filipina antara Désémber – Pébruari.
Di India, buah sawo baris asak dina umur kira-kira 29 minggu. Buah ieu biasana dipanén kalawan ati-ati tina gagangna, disimpen luhureun taneuh atawa dikeueum cai ambéh geutahna béak kaluar, tuluy dikumbah sarta digosokan kulitna pikeun miceun sisit-sisit di bagian luarna.
Buah anu anyar dipetik éta teuas kénéh, sarta perlu ditunda 3-7 poé ambéh jadi asak sarta beyé, sahingga ngeunah didaharna. Buah anu dijualbeulikeun biasana asak dina lalampahanana ka pasar. Lamun disimpen dina suhu tiis bisa manjangkeun waktu simpen buah sawo.
Asal-usul sarta sumebarna[édit | sunting sumber]
Tutuwuhan ieu dianggap asalna ti wewengkon Guatemala, Méksiko sarta India Kulon. Para pangjajah bangsa Spanyol mawa sawo ti Méksiko ka Filipina, sarta jigana ti dinya sumebar ka Asia Tenggara.
Kiwari sawo manila geus dipelak di réa wewengkon tropis di dunya. Koleksi plasma nutfah sawo manila aya di Los Banos (Filipina), Queensland (Australia), India, Kuba, Brazil, Kosta Rika, Florida sarta Hawaii (Amérika Sarikat) sarta sawatara nagara séjénna.
Tempo ogé[édit | sunting sumber]
Rujukan[édit | sunting sumber]
- Soerianegara, I. sarta RHMJ. Lemmens (eds.). 2002. Asal Daya Nabati Asia Tenggara 5(1): Tangkal penghasil kai perdagangan anu utama. PROSEA – Balé Pustaka. Jakarta. ISBN 979-666-308-2.
- Verheij, E.W.M. sarta R.E. Coronel (eds.). 1997. Asal Daya Nabati Asia Tenggara 2: Buah-buahan anu bisa dimakan. PROSEA – Gramedia. Jakarta. ISBN 979-511-672-2.
Tumbu ka luar[édit | sunting sumber]
- (en) CRFG Publications: Sapodilla
- (en) Sapodilla


text:
Sinyal haseup
Sinyal haseup nyaéta sahiji bentuk komunikasi optikal anu digunakeun dina jarak anu jauh, anu nanjeur di benua Amerika jeung di nagara Cina jaman baheula.
Ku cara nutupan seuneu ku hiji panutup terus sagancangna muka panutup kasebut, bisa diciptakeun haseup. Ku sababaraha kali latihan, urang bisa ngadalikeun ukuran, wangun, jeung lilana haseup. Haseup bisa katitén ti jarak anu jauh, jeung bisa katénjo ku sing saha anu aya dina jarak visual atawa jarak ténjo. Tempat pangiriman sinyal mindeng ngahaja dijieun pikeun ngalegakeun jarak ténjo. Conto tempat pangiriman sinyal haseup diantarana mangkok batu anu digunakeun ku Urang Indian jeung munara anu aya di Témbok Gedé Cina.
Euweuh kode baku pikeun sinyal haseup; sinyal haseup mindeng ngarupakeun pola anu geus dipasinikeun diantara pangirim jeung panarima. Ku lantaran kitu, sinyal haseup condong ngirim pesen-pesen basajan, jeung ngarupakeun bentuk komunikasi anu kawates.
Rujukan[édit | sunting sumber]
- Gusinde, Martin (1966). Nordwind—Südwind. Mythen und Märchen der Feuerlandindianer (in German), Kassel: E. Röth.
- Itsz, Rudolf (1979). "A kihunyt tüzek földje" Napköve. Néprajzi elbeszélések (in Hungarian), 93–112, Budapest: Móra Könyvkiadó. Translation of the original: ИTc, P.Ф. (1974). KaMeHb coлHцa (in Russian), ЛeHиHrpaд: ИздaTeлbcTBo «ДeTckaя ЛиTepaTypa». Title means: “Stone of sun”; chapter means: “The land of burnt-out fires”.


text:
RESEP MASAKAN SAYUR TAUCO MEDANPosted by: / Category: Resep Masakan
Tags: "resep ikan arsik medan", ,, ., .com, .poto, a, aneka dan resep masak daging babi, aneka kuliner medan, aneka lontong medan, aneka masakan medan, aneka resep babi, aneka resep babi tauco, aneka resep chinese food, aneka resep domba, aneka resep makanan medan, aneka resep masakan ayam goreng basah ala sambel hejo, aneka sayur tauco, ar, arshk ikan teri, arsik babi, arsik daging babi, arsik ikan teri, arsik medan, arsik teri, as, ayam, ayam goreng basah, ayam goreng sambel hejo resep, ayam goreng sambelijo purwakarta, ayam sambal hijau purwakarta, ayam sambel ijo purwakarta, babi arsik, babi goreng sambal ijo, babi jahe tauco, babi masak tauco, babi tauco resep, bahan arsik babi, bahan ayam goreng purwakarta, bahan masakan tauco medan, bahan" & cara memasak babi arsik, batang sere, batang-sereh, brokoli, buah, buah cabe, buat, bumbu arsik daging babi, bumbu arsik medan, bumbu-kecap, bunga, cara, cara bikin arsik babi, cara buat arsik ikan teri, cara masak arsik babi, cara masak arsik daging babi, cara masak bermacam macam sayur dari medan, cara masak daging babi arsik, cara masak sayur tauco, cara masak sayur tauco untuk lontong, cara masak tauco, cara masak tauco sayur, cara masak tauco sayuran, cara memasak arsik babi, cara memasak arsik daging babi, cara memasak ayam purwakarta, cara memasak ayam sambel hejo purwakarta, cara memasak babi arsik, cara memasak daging arsik, cara memasak daging babi arsik, cara memasak daging babi arsikr, cara memasak lontong medan, cara membuat arsik babi, cara membuat arsik ikan teri, cara membuat ayam goreng ala sambel hejo, cara membuat ayam goreng basah, cara membuat ayam goreng basah ala sambel hejo, cara membuat ayam goreng purwakatta, cara membuat babi arsik, cara membuat daging babi toreh, cara membuat gulai arsik medan, cara membuat gule babi, cara membuat ikan arsik, cara membuat mie kangkung babi, cara membuat oseng- oseng taoco medan, cara meracik daging babi arsik, cara-membuat-, daging, daging sandung lamur, daun kayu untuk memanjangkan penis, ep masakan, esep masakan, g, gambar arsik babi, gambar babi arsik, ge, google#sclient=psy-ab, gulai babi, gulai daun ubi kayu, iu, j, jagung, jahe, jus, kacang, kaki babi tauco, kecombrang, kiat2 masak arsik babi, kumpulan resep masakan chinese medan, lengkuas, lontong medan resep, lontong medan resepnya, m, macam masakan medan, macam-macam masakan dari taucoo, masak arsik babi, masak arsik daging baby, masak babi arsik, masak babi jahe, masak daging arsik, masak daging babi arsik, masak lontong medan, masak sambal cabe hejo, masak sayur tauco, masak tauco sayur, masakan, masakan arsik babi, masakan dengan sayur dengan tau co, masakan jepang, masakan medan lontong medan, masakan medan resep, masakan sayur tauco, masakan tauco medan, masakan-barat, masakan-china, masakan-sayur, masakanm, masakanmu.com, masakantaucomedan, masakarsik babi, medan resep makanan, memarkan, memasak babi arsik, membuat resep masakan sayur, membuat sayur tauco, menu makan medan, menu masakan medan, menu masakan tauco medan, mie, mie babi purwakarta, mu, n, or, pmasakan, potong-dadu, pu, r, rahasia resep ayam sambel hejo purwakarta, re, recipe ayam sambel hejo, repsep masakan lontong medan, res, rese ayam goreng purwakarta, reseep masak daging babi,masakan arsik, Resep, resep aneka macam sayur kangkung dan mie, resep aneka sambal kecombrang, resep arsik ayam, resep arsik babi, resep arsik daging, resep arsik daging babi, resep arsik daging babi yg enak, resep arsik daging baby, resep arsik ikan teri, resep arsik kaki babi, resep arsik medan, resep arsik teri basah, resep arsik teri medan, resep ayam arsik, resep ayam basah sambel hejo, resep ayam basah sambel hijau, resep ayam basah sambel ijo, resep ayam cabai hijau purwarkarta, resep ayam cabe hejo purwakarta, resep ayam goreng ala sambal hejo, resep ayam goreng ala sambel hejo, resep ayam goreng basah, resep ayam goreng basah ala purwakarta, resep ayam goreng basah ala sambal hejo, resep ayam goreng basah ala sambel hejo, resep ayam goreng basah cabe hejo, resep ayam goreng basah purwakarta, resep ayam goreng basah sambal ijo khas purwakarta, resep ayam goreng basah sambel hejo, resep ayam goreng khas sambal hejo, resep ayam goreng purwakarta, resep ayam goreng sambal hejo, resep ayam goreng sambal ijo, resep ayam goreng sambal ijo purwakarta, resep ayam goreng sambel hejo, resep ayam goreng sambel hejo purwakarta, resep ayam goreng sambel ijo purwakarta, resep ayam hejo, resep ayam jahe sambal ijo, resep ayam masak hijau, resep ayam purwakarta, resep ayam sambal hijau purwakarta, resep babi, resep babi arsik, resep babi bumbu kecombrang, resep babi goreng khas medan, resep babi jahe, resep babi jahe dengan touco, resep babi jahe tauco, resep babi masak taoco, resep babi masak tauco, resep babi sambal ijo, resep babi taoco, resep babi tauco, resep bakmi kangkung babi, resep berbagai macam masakan medan, resep bikin sambel hijau purwakarta, resep bolokotok daun singkong, resep buat ikan teri arsik, resep cara membuat babi toreh, resep daging arsik, resep daging arsik medan, resep daging babi, resep daging babi ala medan, resep daging babi arsik, resep daging babi masak arsik, resep dan cara membuat arsik daging babi, resep domba teriyaki, resep goreng ayam purwakarta, resep gula babi, resep gulai babi, resep gulai daun ubi kayu medan, resep gulei babi, resep kecombrang lado hijau, resep kuliner di medan, resep kuliner medan, resep lontong sate medan, resep lontong tauco medan kecombrang, resep m, resep ma, resep makanan babi arsik, resep makanan daging babi khas medan, resep makanan khas medan, resep makanan medan, resep masa, resep masak babi, resep masak babi arsik, resep masak daging babi arsik, resep masak tauco medan, resep masak tauco udang medan, Resep Masakan, resep masakan arsik medan, resep masakan babi khas medan, resep masakan chinese medan, resep masakan daging babi arsik, resep masakan daging bumbu arsik, resep masakan lontong medan, resep masakan medan, resep masakan mie kangkung babi, resep masakan sayur, resep masakan sayur tauco medan, resep masakan tauco lontong medan, resep masakan tauco medan, resep memasak babi goreng arsik, resep membuat arsik ikan paling enak, resep membuat sayur tauco, resep mie kangkung babi, resep nasi lemak medan, resep nasi lemak tauco, resep nasi sayur tauco, resep nasi tauco, resep nila cobek purwakarta, resep sabel hejo ayam goreng basah, resep sambal cabe hejo ala purwakarta, resep sambal hejo khas purwakarta, resep sambal hijau bunga kecombrang, resep sambal ijo purwakarta, resep sate maranggi nanas, resep sayur taoco, resep sayur tauco medan, resep tauco lontong, resep tauco lontong medan, resep teri arsik, resep-masakan-tauco, resepayamgorengbasah, resepm, resepma, resepmakananmedan, resepmasa, resepmasak, resepmasakan, s, sambal cabe hejo ala purwakarta, sambal ijo bunga kecombrang resep, sambal tauco lontong, sambal tauco lontong medan, sambel ijo kecombrang, sambel tauco lontong medan, sate, sayur, sayur tauco, sayur tauco khas medan, sayur tauco medan, sayuran arsik, sayuran masak tauco khas medan, sendok-makan, sendok-teh, sep masakan, siung bawang merah, siung-bawang, tahu, tauco, tauco lontong, tauco medan, tauco untuk lontong medan, teh garam, tekokak, telur, u, udang, us, w, web, wortel
One Response to “RESEP MASAKAN SAYUR TAUCO MEDAN”
-
ika Says:
May 22nd, 2011 at 3:07 pm
Tolong dong saya minta resep utk masakan lontong sayur tauco medan, sayur taouce medan dan daun singkong tumbuk saya berminat sekali dg resep itu krn suami sy suka masakan tersebut tlong yah thx


text:
Kabupatén Karawang
Kabupatén Karawang mangrupakeun hiji kabupatén di Propinsi Jawa Barat, Indonésia. Ibukotana nyaéta Karawang. Kabupatén ieu wawatesan jeung Kabupatén Bekasi tur Kabupatén Bogor di beulah kulon, Laut Jawa di beulah kalér, Kabupatén Subang di beulah wétan, Kabupatén Purwakarta di beulah wétan kidul, sarta Kabupatén Cianjur di beulah kiduleunnana.
Daptar eusi
Topografi[édit | sunting sumber]
Kalolobaan wilayah Kabupatén Karawang mangrupakeun dataran handap, sarta di sabagéan wilayah beulah kidul mangrupa dataran luhur.
Démografi[édit | sunting sumber]
Pangeusina umumna nyaeta suku Sunda nu maké Basa Sunda.
Babagian Administratif[édit | sunting sumber]
Kabupatén Karawang ngawengku 30 kacamatan, nu kabagi deui kana 309 désa jeung kalurahan. Pusat pamaréntahannana Kabupaten Karawang aya di Kacamatan Karawangnyaeta di Jalan Jend. Ahmad Yani by pass Karawang.
Poténsi ékonomi[édit | sunting sumber]
Industri[édit | sunting sumber]
Karawang mangrupakeun salasahiji kawasan industri di beulah wétan Jakarta, diantarana:
- Kawasan International Industry City KIIC anu ngawengku sababaraha pamarentahan desa nyaeta Desa Wadas, Desa Sukaluyu, Desa Puseurjaya.
- Kawasan Surya Cipta di beulah kiduleun Karawang
- Kawasan Industri Kujang Cikampek KIKC beulah wetan Karawang.
Tatanén[édit | sunting sumber]
Karawang kasohor minangka salasahiji leuitna paré Jawa Kulon.
Transportasi[édit | sunting sumber]
Ibukota kabupatén Karawang aya di di jalur pantura. Kabupatén ieu diliwatan ku jalan tol Jakarta-Cikampék sarta Cipularang (Cikampék-Purwakarta-Padalarang). Cikampék mangrupakeun kota kacamatan nu aya di beulah wetan Kabupatén Karawang. Di Cikampék aya stasion karéta api, nu mangrupakeun tempat papanggihna dua jalur utama ti Bandung jeung ti Cirebon nuju ka Jakarta.
Sajarah[édit | sunting sumber]
Kabupatén Karawang neundeun loba catatan sajarah. Rengasdengklok mangrupakeun tempat dimana Soekarno-Hatta dibawa ku para pamuda Indonesia samemeh Proklamasi Kamardekaan Indonesia tanggal 16 Agustus 1945 jang ngarancang naskah proklamasi. Rengasdengklok mangrupakeun daerah anu ngamimitian ngibarkeun bendera merah putih. Kota Karawang oge jadi inspirasi sastrawan Chairil Anwar nulis karya Antara Karawang-Bekasi. Karawang ngadeg kaping 14 Séptémber 1633.